REGOLAMENT TA’ IMPLIMENTAZZJONI TAL-KUMMISSJONI (UE) 2022/433

tal-15 ta’ Marzu 2022

li jimponi dazji kumpensatorji definittivi fuq l-importazzjonijiet ta’ prodotti tal-azzar inossidabbli llaminati ċatti fil-kiesaħ li joriġinaw mill-Indja u mill-Indoneżja u li jemenda r-Regolament ta’ Implimentazzjoni (UE) 2021/2012 li jimponi dazju anti-dumping definittiv u li jiġbor b’mod definittiv id-dazju anti-dumping provviżorju impost fuq l-importazzjonijiet ta’ prodotti tal-azzar inossidabbli llaminati ċatti fil-kiesaħ li joriġinaw mill-Indja u mill-Indoneżja

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (UE) 2016/1037 tal-Parlament Ewropew u tal-Kunsill tat-8 ta’ Ġunju 2016 dwar il-protezzjoni kontra importazzjonijiet sussidjati minn pajjiżi li ma humiex membri tal-Unjoni Ewropea (“ir-Regolament bażiku”) (1), u b’mod partikolari l-Artikoli 15 u 24(1) tiegħu,

Billi:

1. PROĊEDURA

1.1. Bidu

(1) Fis-17 ta’ Frar 2021, il-Kummissjoni Ewropea (“il-Kummissjoni”) bdiet investigazzjoni antisussidji fir-rigward tal-importazzjonijiet ta’ prodotti tal-azzar inossidabbli llaminati ċatti fil-kiesaħ (“SSCR” jew “il-prodott taħt investigazzjoni”) li joriġinaw mill-Indja u mill-Indoneżja (flimkien imsejħin “il-pajjiżi kkonċernati”). Il-Kummissjoni ppubblikat Notifika ta’ bidu f’Il-Ġurnal Uffiċjali tal-Unjoni Ewropea (2) (“in-Notifika ta’ bidu”).

(2) Il-Kummissjoni bdiet l-investigazzjoni wara lment ippreżentat fl-4 ta’ Jannar 2021 mill-Assoċjazzjoni Ewropea tal-Azzar (“EUROFER” jew “l-ilmentatur”) f’isem l-industrija tal-Unjoni ta’ prodotti tal-azzar inossidabbli llaminati ċatti fil-kiesaħ skont it-tifsira tal-Artikolu 10(6) tar-Regolament bażiku. L-ilment kien fih evidenza ta’ sussidjar u ta’ dannu konsegwenti li kien biżżejjed sabiex jiġġustifika l-bidu tal-investigazzjoni.

(3) Qabel il-bidu tal-investigazzjoni antisussidji, il-Kummissjoni nnotifikat lill-Gvern tal-Indja (“GTI”) (3) u lill-Gvern tal-Indoneżja (“GTID”) (4) li hija kienet irċiviet ilment iddokumentat kif suppost. u stiednet lill-GTI u lill-GTID għal konsultazzjonijiet f’konformità mal-Artikolu 10(7) tar-Regolament bażiku. Il-konsultazzjonijiet saru fl-10 ta’ Frar 2021 mal-GTI u fil-15 ta’ Frar 2021 mal-GTID. Madankollu, ma setgħet tintlaħaq l-ebda soluzzjoni miftiehma b’mod reċiproku ma’ xi wieħed mill-gvernijiet.

(4) Fit-18 ta’ Novembru 2021, il-Kummissjoni imponiet dazji anti-dumping definittivi u dazji provviżorji miġburin b’mod definittiv imposti fuq l-importazzjonijiet tal-istess prodott li joriġina mill-Indja u mill-Indoneżja (5) (“ir-Regolament anti-dumping”) f’investigazzjoni li kienet inbdiet permezz ta’ Notifika ta’ bidu (jew “Avviż ta’ bidu”) ippubblikata fit-30 ta’ Settembru 2020 (“l-investigazzjoni anti-dumping separata”) (6).

(5) L-analiżijiet tad-dannu, tal-kawżalità u tal-interess tal-Unjoni mwettqin f’din l-investigazzjoni antisussidji u dawk imwettqin fl-investigazzjoni anti-dumping separata huma mutatis mutandis identiċi, billi d-definizzjoni tal-industrija tal-Unjoni, tal-produtturi tal-Unjoni inklużi fil-kampjun, tal-perjodu taħt kunsiderazzjoni u tal-perjodu ta’ investigazzjoni huma l-istess fiż-żewġ investigazzjonijiet.

1.2. Reġistrazzjoni

(6) Fis-7 ta’ April 2021, l-ilmentatur ippreżenta talba għar-reġistrazzjoni tal-importazzjonijiet. Il-Kummissjoni analizzat it-talba, iżda sabet li fil-pajjiżi kkonċernati ma kienet seħħet l-ebda importazzjoni massiva f’perjodu relattivament qasir ta’ prodott li kien jibbenefika minn sussidji kumpensabbli. L-importazzjonijiet tal-SSCR mill-Indja u mill-Indoneżja wrew tnaqqis ta’ 46 % fis-seba’ xhur wara l-bidu meta mqabblin mal-importazzjonijiet matul il-perjodu ta’ investigazzjoni. Għalhekk, il-kundizzjonijiet għar-reġistrazzjoni tal-importazzjonijiet skont l-Artikolu 24(5) tar-Regolament bażiku ma ġewx issodisfati u l-Kummissjoni ma għamlitx l-importazzjonijiet tal-prodott ikkonċernat soġġetti għal reġistrazzjoni.

1.3. Il-perjodu ta’ investigazzjoni u l-perjodu taħt kunsiderazzjoni

(7) L-investigazzjoni tas-sussidji u tad-dannu kopriet il-perjodu mill-1 ta’ Lulju 2019 sat-30 ta’ Ġunju 2020 (“il-perjodu ta’ investigazzjoni”). L-eżami tax-xejriet rilevanti għall-valutazzjoni tad-dannu kopra l-perjodu mill-1 ta’ Jannar 2017 sat-tmiem tal-perjodu ta’ investigazzjoni (“il-perjodu taħt kunsiderazzjoni”). Iż-żewġ perjodi huma identiċi għal dawk fl-investigazzjoni anti-dumping separata.

1.4. Il-partijiet interessati

(8) Fin-Notifika ta’ bidu, il-Kummissjoni stiednet lill-partijiet interessati sabiex jikkuntattjawha sabiex jipparteċipaw fl-investigazzjoni. Barra minn hekk, il-Kummissjoni għarrfet speċifikament lill-ilmentatur, lill-GTI, lill-GTID, lill-produtturi esportaturi magħrufin fil-pajjiżi kkonċernati, lill-importaturi magħrufin u lill-utenti fl-Unjoni dwar il-bidu tal-investigazzjoni, u stednithom jipparteċipaw.

(9) Il-partijiet interessati kellhom l-opportunità li jikkummentaw dwar il-bidu tal-investigazzjoni u jitolbu smigħ mal-Kummissjoni u/jew mal-Uffiċjal tas-Seduta fil-proċedimenti kummerċjali. Saru seduti mal-EUROFER u ma’ kumpanija oħra.

(10) Fin-Notifika ta’ bidu, il-Kummissjoni stiednet ukoll lill-awtoritajiet tar-Repubblika tal-Poplu taċ-Ċina (“GTĊ”) sabiex jieħdu sehem fl-investigazzjoni bħala parti interessata. Barra minn hekk, il-Kummissjoni informat lill-GTĊ dwar il-bidu tal-investigazzjoni u rreferiet speċifikament għall-istedina għall-parteċipazzjoni bħala parti interessata li tinsab fin-Notifika ta’ bidu. Sussegwentement, il-GTĊ informa lill-Kummissjoni li kien irreġistra bħala parti interessata f’din l-investigazzjoni.

(11) Fil-11 ta’ Ottubru 2021, il-Kummissjoni bagħtet talba għal informazzjoni lill-GTĊ.

(12) Il-GTĊ ma weġibx għat-talba għal informazzjoni tal-Kummissjoni u, minflok, fil-21 ta’ Ottubru 2021 issottometta l-kummenti tiegħu dwar it-talba għal informazzjoni huwa stess.

(13) F’din is-sottomissjoni, min-naħa l-waħda, il-GTĊ iddikjara li l-proċeduri tal-Kummissjoni jistgħu jkunu qed jiksru r-regoli tad-WTO u d-dritt tal-UE.

(14) L-ewwel nett, il-GTĊ iddikjara li l-Kummissjoni ma informatx lill-GTĊ dwar il-preżentazzjoni tal-ilment, ma organizzatx konsultazzjonijiet ta’ qabel il-bidu mal-GTĊ, ma informatux dwar il-bidu u ma stednitux direttament sabiex ikun parti interessata fl-investigazzjoni. Peress li l-GTĊ ma huwiex pajjiż esportatur, il-GTĊ ma huwiex Membru jew parti interessata skont it-tifsira tar-regoli tad-WTO u l-istedina ma għandhiex bażi ġuridika u rekwiżiti proċedurali bażiċi.

(15) Il-Kummissjoni nnotat li dawn l-allegazzjonijiet ma humiex korretti fattwalment. Fil-fatt, ladarba l-istedina sabiex issir parti interessata ġiet inkluża fin-Notifika ta’ bidu, li ġiet ippubblikata f’Il-Ġurnal Uffiċjali tal-Unjoni Ewropea fis-17 ta’ Frar 2021, il-Kummissjoni bagħtet in-Notifika ta’ bidu lill-GTĊ fl-istess jum, filwaqt li ġibdet l-attenzjoni tiegħu b’mod espliċitu għall-istedina. Inizjalment, il-GTĊ talab aċċess għall-fajl miftuħ permezz ta’ posta elettronika tad-19 ta’ Frar 2021. Bi tweġiba għal dik il-posta elettronika, dakinhar stess, il-Kummissjoni talbet b’mod espliċitu mill-ġdid lill-GTĊ jekk, billi talab aċċess għall-fajl miftuħ, kienx biħsiebu jirreġistra bħala parti interessata. Dakinhar stess, il-GTĊ ikkonferma li kien irreġistra bħala parti interessata. L-iskambju sħiħ bil-posta elettronika huwa disponibbli fil-fajl miftuħ. Għalhekk, il-Kummissjoni informat direttament lill-GTĊ dwar in-Notifika ta’ bidu u stednitu jsir parti interessata saħansitra darbtejn. Barra minn hekk, il-Kummissjoni ma stednitx lill-GTĊ sabiex jagħmel konsultazzjonijiet ta’ qabel il-bidu peress li l-Kummissjoni stenniet li l-GTID jiċċara l-involviment tal-GTĊ fl-għoti ta’ appoġġ finanzjarju indirett lill-produtturi esportaturi fl-Indoneżja. Għalhekk, peress li l-Kummissjoni ma kellhiex l-intenzjoni li tinvestiga sussidji kumpensabbli potenzjali mogħtija mir-RPĊ, iżda biss is-sussidji pprovduti mill-GTID permezz tal-appoġġ finanzjarju tal-GTĊ, ma kien hemm l-ebda rekwiżit legali li jsiru konsultazzjonijiet ta’ qabel il-bidu mal-GTĊ.

(16) It-tieni, il-GTĊ iddikjara li talab li jsegwi l-progress tal-każ minħabba tħassib li l-Kummissjoni tista’ tikser ir-regoli tad-WTO u d-dritt tal-UE, iżda l-GTĊ ma huwiex soġġett għal din l-investigazzjoni u ma huwiex obbligat jipprovdi xi informazzjoni fl-investigazzjoni. Fil-fatt, skont il-GTĊ, il-Kummissjoni diġà kisret il-Ftehim tad-WTO dwar is-Sussidji u l-Miżuri ta’ Kumpens (“il-Ftehim SCM”) u r-Regolament bażiku fl-investigazzjoni antisussidji dwar l-importazzjonijiet ta’ ċerti materjali tal-fibra tal-ħġieġ minsuġa u/jew meħjuta li joriġinaw mir-Repubblika tal-Poplu taċ-Ċina (“ir-RPĊ” jew “iċ-Ċina”) u mill-Eġittu, mibdija fis-16 ta’ Mejju 2019 (7) u li rriżultat fl-impożizzjoni ta’ dazji kumpensatorji definittivi ppubblikati fil-15 ta’ Ġunju 2020 (8) (“l-investigazzjoni antisussidji tal-GFF”), billi inkludiet il-kooperazzjoni ekonomika u kummerċjali bilaterali normali bejn iċ-Ċina u l-Eġittu fil-kamp ta’ applikazzjoni tal-hekk imsejħa sussidji bejn il-pajjiżi.

(17) Il-Kummissjoni fakkret li ma kienx il-GTĊ li talab li jsegwi l-progress tal-każ, iżda kienet il-Kummissjoni nnifisha li stiednet lill-GTĊ jirreġistra bħala parti interessata fin-Notifika ta’ bidu. Fir-rigward tal-allegazzjonijiet dwar l-investigazzjoni antisussidji tal-GFF, il-Kummissjoni qisithom bħala ġeneriċi u mhux sostanzjati, u fi kwalunkwe każ mhux is-suġġett ta’ din l-investigazzjoni. Il-Kummissjoni xorta waħda nnotat li l-appoġġ finanzjarju mogħti mill-GTĊ, sa fejn tali appoġġ huwa attribwibbli għall-GTID, jaqa’ taħt il-kamp ta’ applikazzjoni ta’ din l-investigazzjoni. Għalhekk, l-informazzjoni dwar l-appoġġ finanzjarju mogħti mill-GTĊ hija neċessarja f’dan il-kuntest.

(18) It-tielet, il-GTĊ innota li l-Kummissjoni ma bagħtitlu l-ebda talba għal informazzjoni fl-ewwel tmien xhur wara l-bidu, għall-kuntrarju tar-rekwiżit tad-WTO li jenħtieġ li l-awtoritajiet investigattivi jistabbilixxu l-informazzjoni meħtieġa mill-partijiet interessati mill-aktar fis possibbli, u li l-perjodu ta’ żmien għat-tweġiba kien ta’ 10 ijiem minflok is-37 jum ipprovduti mill-Artikolu 12.1.1 tal-Ftehim SCM u mill-Artikolu 11(2) tar-Regolament bażiku.

(19) Il-Kummissjoni nnotat li ż-żmien sabiex tintbagħat it-talba għal informazzjoni lill-GTĊ kien dovut għall-iżvilupp tal-investigazzjoni. L-elementi mitlubin lill-GTĊ ma kinux kompletament evidenti fil-bidu tal-investigazzjoni u l-informazzjoni mitluba kienet ibbażata fuq aspetti li kienu jeħtieġu aktar investigazzjoni wara l-ewwel sessjoni tal-RCC mal-partijiet Indoneżjani. Barra minn hekk, il-Kummissjoni wieġbet li kienet bagħtet lill-GTĊ “talba għal informazzjoni”, u mhux “kwestjonarju”. Ir-rekwiżiti tal-perjodu ta’ żmien imsemmijin mill-GTĊ jikkonċernaw biss il-kwestjonarji. Il-perjodu ta’ żmien previst fit-talba għal informazzjoni kien biżżejjed sabiex tiġi pprovduta l-informazzjoni mitluba. Fi kwalunkwe każ, li kieku l-GTĊ qies li l-perjodu ta’ żmien kien strett wisq, il-GTĊ seta’ jitlob estensjoni tal-iskadenza, xi ħaġa li ma għamilx.

1.5. Kummenti dwar il-bidu

1.5.1. Kummenti mill-GTI dwar il-bidu

(20) Il-GTI ma ssottomettiex kummenti bil-miktub qabel jew wara l-konsultazzjonijiet ta’ qabel il-bidu. Madankollu, matul il-konsultazzjoni, il-GTI argumenta li b’mod ġenerali l-ilment ma fihx biżżejjed evidenza tal-eżistenza tal-allegati programmi ta’ sussidju.

(21) Il-Kummissjoni qieset il-kummenti tal-GTI. Madankollu, kif spjegat fil-Memorandum dwar is-suffiċjenza tal-evidenza (“Memorandum”) (9), il-Kummissjoni, wara eżami tal-allegazzjonijiet ta’ sussidju, ikkonkludiet li l-ilment, flimkien mal-evidenza disponibbli għall-Kummissjoni u elenkata fil-Memorandum, kien fihom biżżejjed evidenza li għandha tendenza turi l-eżistenza ta’ sussidjar għall-prodott ikkonċernat li joriġina mill-Indja.

1.5.2. Il-kummenti mill-GTID dwar il-bidu

(22) Fil-15 ta’ Frar 2021, il-GTID issottometta l-verżjoni bil-miktub tad-dikjarazzjonijiet tiegħu li ntbagħtu fil-konsultazzjonijiet ta’ qabel il-bidu li saru fl-istess jum. Din is-sottomissjoni argumentat li, b’mod ġenerali, l-ilment ma kienx fih biżżejjed evidenza tal-eżistenza tal-allegati programmi ta’ sussidju.

(23) Il-Kummissjoni qieset din is-sottomissjoni fl-istadju tal-abbozzar tal-Memorandum dwar is-suffiċjenza tal-evidenza u bir-rispett kollu ma qablitx mal-kummenti tal-GTID. Tabilħaqq, il-Kummissjoni kkonkludiet li l-ilment, flimkien mal-evidenza disponibbli għall-Kummissjoni u elenkata fil-Memorandum dwar is-suffiċjenza tal-evidenza, kien fih biżżejjed evidenza li kellha t-tendenza turi l-eżistenza ta’ sussidjar. Fi kwalunkwe każ, ingħatat attenzjoni partikolari lill-elementi enfasizzati mill-GTID matul l-investigazzjoni.

1.6. Kampjunar

(24) Fin-Notifika ta’ bidu, il-Kummissjoni ddikjarat li kien hemm il-possibbiltà li tagħżel kampjun minn fost il-partijiet interessati f’konformità mal-Artikolu 27 tar-Regolament bażiku.

1.6.1. Il-kampjunar tal-produtturi tal-Unjoni

(25) Fin-Notifika ta’ bidu, il-Kummissjoni ddikjarat li kienet iddeċidiet li tillimita l-investigazzjoni tagħha għal numru raġonevoli ta’ produtturi tal-Unjoni billi tapplika l-proċedura tal-kampjunar, u li provviżorjament kienet għażlet kampjun ta’ produtturi tal-Unjoni. Il-Kummissjoni għażlet il-kampjun provviżorju fuq il-bażi tal-volumi tal-produzzjoni u tal-bejgħ tal-Unjoni rrapportati mill-produtturi tal-Unjoni fil-kuntest tal-analiżi tal-valutazzjoni permanenti ta’ qabel il-bidu, filwaqt li qieset ukoll il-pożizzjoni ġeografika tagħhom. Il-kampjun provviżorju stabbilit b’dan il-mod kien jikkonsisti minn tliet produtturi tal-Unjoni li jammontaw għal aktar minn 60 % tal-produzzjoni u madwar 70 % tal-bejgħ fl-Unjoni tal-prodott simili, u li jinsabu f’erba’ Stati Membri differenti. Id-dettalji ta’ dan il-kampjun provviżorju saru disponibbli fil-fajl għall-ispezzjoni mill-partijiet interessati, bil-possibbiltà li jagħmlu l-kummenti tagħhom. Ma sar l-ebda kumment.

(26) Billi ma wasal l-ebda kumment saż-żmien stipulat, il-kampjun provviżorju tal-produtturi tal-Unjoni ġie kkonfermat. Kien jikkonsisti f’Acciai Speciali Terni S.p.A., f’Aperam Stainless Europe u f’Outokumpu Stainless OY. Il-kampjun definittiv huwa rappreżentattiv tal-industrija tal-Unjoni. Dan il-kampjun ikkoinċida mal-kampjun tal-produtturi tal-Unjoni fl-investigazzjoni anti-dumping separata.

1.6.2. Kampjunar tal-importaturi

(27) Sabiex tiddeċiedi jekk kienx hemm bżonn li jittieħed kampjun u, jekk iva, sabiex tagħżel kampjun, il-Kummissjoni talbet lill-importaturi kollha mhux relatati sabiex jipprovdu l-informazzjoni speċifikata fin-Notifika ta’ bidu.

(28) Importatur mhux relatat wieħed ippreżenta lilu nnifsu bħala parti interessata u pprovda l-informazzjoni mitluba. Minħabba n-numru baxx ta’ tweġibiet li waslu, il-kampjunar ma kienx neċessarju. Ma sar l-ebda kumment dwar din id-deċiżjoni. L-importatur kien mistieden jimla kwestjonarju.

1.6.3. Kampjunar ta’ produtturi esportaturi fil-pajjiżi kkonċernati

(29) Fid-dawl tan-numru potenzjalment kbir ta’ produtturi esportaturi fil-pajjiżi kkonċernati, in-Notifika ta’ bidu pprovdiet għall-kampjunar fl-Indja u fl-Indoneżja. Għalhekk, il-Kummissjoni talbet lill-produtturi esportaturi magħrufin kollha fl-Indja u fl-Indoneżja sabiex jipprovdu l-informazzjoni speċifikata fin-Notifika ta’ bidu sabiex tiddeċiedi jekk il-kampjunar kienx neċessarju u, jekk iva, sabiex tagħżel kampjun.

(30) Barra minn hekk, il-Kummissjoni talbet lill-Missjoni tal-Indja għall-Unjoni Ewropea u lill-Ambaxxata tar-Repubblika tal-Indoneżja fi Brussell sabiex jidentifikaw u/jew jikkuntattjaw produtturi esportaturi oħrajn, jekk ikun hemm, li jistgħu jkunu interessati jipparteċipaw fl-investigazzjoni.

1.6.3.1. L-Indja

(31) Żewġ (gruppi ta’) kumpaniji Indjani ppreżentaw tweġiba għall-kampjunar sal-limitu ta’ żmien previst. Iż-żewġ produtturi esportaturi inkwistjoni: Chromeni Steels Private Limited (“Chromeni”) u l-Grupp Jindal kienu jirrappreżentaw 100 % tal-volum tal-esportazzjonijiet Indjani tal-SSCR mill-Indja lejn l-Unjoni matul il-perjodu ta’ investigazzjoni. Għalhekk, il-Kummissjoni abbandunat il-kampjunar fir-rigward tal-Indja.

(32) Il-parti tal-Grupp Jindal (l-Indja) li hija involuta fil-produzzjoni u fil-bejgħ tal-SSCR tikkonsisti f’żewġ produtturi esportaturi, f’żewġ kummerċjanti, f’fornitur ta’ servizz wieħed u f’fornitur wieħed tal-materja prima.

(33) Il-Grupp Jindal huwa integrat vertikalment mill-produzzjoni tal-kokk, tal-gass u tal-ferrokromu, mill-produzzjoni tal-azzar inossidabbli likwidu, tal-lastri, tal-kojls illaminati bis-sħana, sal-produzzjoni tal-SSCR.

(34) Chromeni ma hijiex integrata vertikalment. Tibda timmanifattura l-SSCR minn kojls tal-azzar inossidabbli llaminati bis-sħana.

1.6.3.2. L-Indoneżja

(35) Tliet produtturi esportaturi jew gruppi ta’ produtturi esportaturi fl-Indoneżja pprovdew l-informazzjoni mitluba u qablu li jiġu inklużi fil-kampjun. F’konformità mal-Artikolu 27(1) tar-Regolament bażiku, il-Kummissjoni għażlet kampjun ta’ żewġ gruppi ta’ produtturi esportaturi fuq il-bażi tal-akbar volum rappreżentattiv ta’ esportazzjonijiet mill-Indoneżja lejn l-Unjoni matul il-perjodu ta’ investigazzjoni, li seta’ jkun raġonevolment investigat fiż-żmien disponibbli: PT. Indonesia Ruipu Nickel and Chrome Alloy (“IRNC”) u PT. Jindal Stainless Indonesia (“Jindal Indonesia”). Il-gruppi ta’ produtturi esportaturi inklużi fil-kampjun kienu jirrappreżentaw 71 % tal-volum totali stmat tal-esportazzjonijiet tal-SSCR mill-Indoneżja lejn l-Unjoni matul il-perjodu ta’ investigazzjoni.

(36) IRNC hija impriża integrata vertikalment. Il-kumpanija tibda timmanifattura l-SSCR mill-mineral tan-nikil u, għalhekk, għandha l-funderiji tagħha stess. Barra minn hekk, IRNC hija parti minn grupp ta’ kumpaniji li jimmanifatturaw tipi differenti ta’ prodotti tal-azzar, li huma integrati vertikalment ukoll (jibdew mill-mineral tan-nikil u, għalhekk, għandhom il-funderiji tagħhom stess) u jipprovdu prodotti tal-azzar upstream lill-IRNC għall-manifattura tal-SSCR. Dawn il-kumpaniji (flimkien mal-IRNC, imsejħin flimkien “il-Grupp IRNC”) huma PT. Indonesia Guang Ching Nickel and Stainless Steel Industry (“GCNS”), PT Indonesia Tsingshan Stainless Steel (“ITSS”), PT. Sulawesi Mining Investment (“SMI”) u PT. Tsingshan Steel Indonesia (“TSI”). Dawn kollha jinsabu fil-Park Industrijali ta’ Morowali fl-Indoneżja.

(37) Jindal Indonesia ma hijiex integrata vertikalment. Tibda timmanifattura l-SSCR minn kojls tal-azzar inossidabbli.

(38) F’konformità mal-Artikolu 27(2) tar-Regolament bażiku, il-Kummissjoni kkonsultat lill-produtturi esportaturi kollha magħrufin u kkonċernati u lill-GTID dwar l-għażla tal-kampjun. Ma wasal l-ebda kumment u, għaldaqstant, il-kampjun ġie kkonfermat.

1.7. Eżami individwali

(39) It-tielet produttur esportatur Indoneżjan li rritorna l-formola tal-kampjunar informa lill-Kummissjoni li ma kellux l-intenzjoni li jitlob eżami individwali skont l-Artikolu 27(3) tar-Regolament bażiku. Minkejja dan, il-Kummissjoni informat lill-produttur esportatur mhux inkluż fil-kampjun li kien meħtieġ jipprovdi tweġiba għall-kwestjonarju jekk xtaq li jiġi eżaminat fuq bażi individwali. Madankollu, ma pprovdiex tweġiba għall-kwestjonarju. B’riżultat ta’ dan, ma kien possibbli l-ebda eżami individwali.

1.8. Tweġibiet għall-kwestjonarju

(40) Il-Kummissjoni bagħtet kwestjonarji lit-tliet produtturi tal-Unjoni inklużi fil-kampjun, lill-ilmentatur, lill-importatur mhux relatat li kien daħal f’kuntatt, u lill-erba’ produtturi esportaturi fil-pajjiżi kkonċernati. L-istess kwestjonarji kienu wkoll disponibbli online (10) fil-jum tal-bidu.

(41) Waslu tweġibiet għall-kwestjonarju mingħand it-tliet produtturi tal-Unjoni inklużi fil-kampjun, mill-ilmentatur, minn importatur mhux relatat, minn żewġ produtturi esportaturi mill-Indja u miż-żewġ produtturi esportaturi inklużi fil-kampjun mill-Indoneżja.

(42) Il-Kummissjoni bagħtet ukoll kwestjonarju lill-GTI u lill-GTID.

(43) Il-kwestjonarju għall-GTI kien jinkludi kwestjonarji speċifiċi għal (i) kwalunkwe istituzzjoni finanzjarja li pprovdiet self jew krediti għall-esportazzjoni lill-kumpaniji taħt investigazzjoni jew lix-xerrejja tagħhom (fil-kuntest tal-krediti tax-xerrej tal-esportazzjoni), (ii) lill-akbar 10 produtturi u distributuri tal-materjali tal-input allegatament ipprovdew għal remunerazzjoni anqas minn adegwata (mineral tal-kromu u mineral tal-ħadid) għaż-żewġ produtturi esportaturi Indjani, għall-produzzjoni tal-prodott taħt investigazzjoni.

(44) Il-kwestjonarju għall-GTID kien jinkludi kwestjonarju speċifiku għal Lembaga Pembiayaan Ekspor Indonesia (“Indonesia Eximbank”). Din l-istituzzjoni finanzjarja ssemmiet speċifikament fl-ilment bħala korp pubbliku jew korp inkarigat jew ordnat mill-GTID sabiex jagħti sussidji. Barra minn hekk, għall-konvenjenza amministrattiva, il-GTID intalab jibgħat kwestjonarji speċifiċi lil (i) kwalunkwe istituzzjoni finanzjarja oħra li pprovdiet self jew krediti għall-esportazzjoni lill-kumpaniji inklużi fil-kampjun jew lix-xerrejja tal-kumpaniji fil-kampjun (fil-kuntest tal-krediti tax-xerrejja tal-esportazzjonijiet) (11), (ii) lill-akbar 10 produtturi u distributuri tal-materjali tal-input ewlenin għall-prodott taħt investigazzjoni, kif ukoll lil kwalunkwe produttur u distributur ieħor tal-input tal-materjali inkwistjoni, li pprovdew inputs liż-żewġ kumpaniji inklużi fil-kampjun, u (iii) lil PT. Asuransi Asei Indonesia (“ASEI”), imsemmija speċifikament fl-ilment bħala fornitur ta’ assigurazzjoni ta’ kreditu għall-esportazzjoni fuq bażi aġevolanti, potenzjalment anki lill-produtturi tal-prodott taħt investigazzjoni.

(45) Barra minn hekk, il-kwestjonarju għall-GTID kien jinkludi kwestjonarju speċifiku għal PT. Indonesia Morowali Industrial Park (“IMIP”), il-kumpanija li topera l-park industrijali fejn tinsab IRNC, li hija wieħed mill-produtturi esportaturi inklużi fil-kampjun. Peress li IMIP hija kumpanija relatata ma’ IRNC, anki IRNC intalbet tibgħat l-istess kwestjonarju lil IMIP.

(46) Il-GTID intalab ukoll jiġbor kwalunkwe rispons ipprovdut minn dawn l-entitajiet u jibgħathom direttament lill-Kummissjoni.

(47) Il-Kummissjoni rċiviet tweġibiet għall-kwestjonarju mingħand il-GTI, li madankollu ma kinux jinkludu tweġibiet għall-kwestjonarji speċifiċi msemmijin fil-premessa (43), kif ukoll mingħand il-GTID, li kienu jinkludu tweġibiet minn Indonesia Eximbank, minn tliet istituzzjonijiet finanzjarji oħrajn, minn ħdax-il fornitur tal-input: erba’ minaturi tal-faħam (PT Sungai Danau Jaya, PT. Tanah Bumbu Resources, PT. Wahana Baratama Mining, u PT. Bukit Asam Tbk), tliet minaturi tal-mineral tan-nikil (PT. GAG Nikel, PT. Ceria Nugraha Indotama u PT. Tiran Indonesia), erba’ kummerċjanti tal-mineral tan-nikil u tal-faħam (PT. Ekasa Yad Resouces, PT. Batu Bara Global Energy, PT. Rwood Resources Indonesia, u PT. Bumi Nusantara Jaya), ASEI u IMIP. Il-Kummissjoni rċiviet l-istess tweġibiet għall-kwestjonarju ta’ IMIP minn IRNC ukoll.

1.9. Żjarat ta’ verifika

(48) Fid-dawl tat-tifqigħa tal-COVID-19 u l-miżuri ta’ konfinament stabbiliti minn diversi Stati Membri kif ukoll minn diversi pajjiżi terzi, il-Kummissjoni ma setgħetx twettaq żjarat ta’ verifika skont l-Artikolu 16 tar-Regolament bażiku fl-istadju proviżorju. Minflok, il-Kummissjoni kontroverifikat mill-bogħod l-informazzjoni kollha meqjusa neċessarja għad-determinazzjonijiet proviżorji tagħha f’konformità mal-Avviż tagħha dwar il-konsegwenzi tat-tifqigħa tal-COVID-19 fuq l-investigazzjonijiet anti-dumping u antisussidji (12).

(49) Mingħajr preġudizzju għall-applikazzjoni tal-Artikolu 28 tar-Regolament bażiku, il-Kummissjoni kkontroverifikat mill-bogħod, permezz ta’ vidjokonferenza, it-tweġibiet tal-GTI u tal-GTID għall-kwestjonarji. L-uffiċjali mill-ministeri rilevanti pparteċipaw matul il-kontroverifika mill-bogħod (“RCC”). L-RCC tal-GTID kienet tinkludi wkoll l-RCC tal-informazzjoni pprovduta minn Indonesia Eximbank u minn żewġ fornituri tal-input, jiġifieri PT. Gag Nikel u PT. Sungai Danau Jaya.

(50) Barra minn hekk, il-Kummissjoni wettqet RCCs tal-kumpaniji/tal-partijiet li ġejjin: (a) L-assoċjazzjoni tal-Unjoni, li tirrappreżenta t-tliet produtturi tal-Unjoni inklużi fil-kampjun: — L-Assoċjazzjoni Ewropea tal-Azzar (“EUROFER”), Brussell, il-Belġju. (b) Il-produtturi esportaturi fl-Indja: — Chromeni Steels Private Limited (“Chromeni”), Ahmedabad, — Jindal Stainless Limited (“JSL”), New Delhi u Jindal Stainless Hisar Limited (‘JSHL’), New Delhi, u l-kumpaniji relatati tagħhom, b’mod partikolari negozjanti relatati: Jindal Stainless Steelway Limited (“JSS”), Gurugram and Jindal Steelitalia Limited (“JSI”), Gurgaon, fornitur ta’ servizz: Jindal United Steel Limited (“JUSL”), New Delhi u fornitur tal-materja prima: Jindal Coke Limited (“JCL”), New Delhi, b’mod konġunt imsejħin “il-Grupp Jindal”). (c) Produtturi esportaturi fl-Indoneżja: — PT. Indonesia Ruipu Nickel and Chrome Alloy (“IRNC”), Jakarta u l-kumpaniji relatati tagħha, b’mod partikolari l-erba’ fornituri ewlenin tal-input Indoneżjani relatati tagħha PT. Indonesia Guang Ching Nickel and Stainless Steel Industry (“GCNS”), Jakarta, PT. Indonesia Tsingshan Stainless Steel (“ITSS”), Jakarta, PT. Sulawesi Mining Investment (“SMI”), Jakarta u PT. Tsingshan Steel Indonesia (“TSI”), Jakarta (flimkien ma’ IRNC, flimkien imsejħin “il-Grupp IRNC”), u l-park industrijali relatat fejn jinsab il-Grupp IRNC, PT. Indonesia Morowali Industrial Park (“IMIP”), Jakarta, — PT. Jindal Stainless Indonesia (“Jindal Indonesia”), Gresik.

1.10. Nuqqas ta’ impożizzjoni ta’ miżuri provviżorji u proċedura sussegwenti

(51) Fl-20 ta’ Ottubru 2021, skont l-Artikolu 29(a)(2) tar-Regolament bażiku, il-Kummissjoni informat lill-partijiet interessati li hija kellha l-intenzjoni li ma timponix miżuri provviżorji u li tkompli bl-investigazzjoni.

(52) Il-Kummissjoni kompliet tfittex u tivverifika l-informazzjoni kollha li ħasset li kienet neċessarja għas-sejbiet finali tagħha.

1.11. Id-divulgazzjoni finali

(53) Fis-17 ta’ Diċembru 2021, il-Kummissjoni informat lill-partijiet kollha bil-fatti u bil-kunsiderazzjonijiet essenzjali li fuq il-bażi tagħhom hija kellha l-intenzjoni li timponi dazju kompensatorju definittiv fuq l-importazzjonijiet tal-prodott ikkonċernat (“divulgazzjoni finali”). Il-partijiet kollha ngħataw perjodu li fih setgħu jikkummentaw dwar dan. Il-partijiet interessati kellhom opportunità jikkummentaw dwar il-bidu tal-investigazzjoni u jitolbu smigħ mal-Kummissjoni u/jew mal-Uffiċjal tas-Smigħ fil-proċedimenti kummerċjali.

(54) Sussegwentement, fil-21 ta’ Jannar 2022, il-partijiet interessati rċivew divulgazzjoni finali addizzjonali (“divulgazzjoni finali addizzjonali”) u ngħataw perjodu li fih setgħu jikkummentaw dwar din. Il-partijiet interessati kellhom opportunità li jitolbu seduta mal-Kummissjoni u/jew mal-Uffiċjal tas-Seduta fil-proċedimenti kummerċjali.

(55) Waslu kummenti mingħand l-ilmentatur, il-GTI, il-GTID, il-GTĊ, il-produtturi esportaturi inklużi fil-kampjun, l-importatur mhux relatat LSI, u l-konsorzju tal-importaturi u tad-distributuri Euranimi.

(56) Il-partijiet li talbu li jinstemgħu ngħataw ukoll din l-opportunità. Saru seduti mal-Grupp IRNC u ma’ Euranimi.

(57) Il-kummenti sottomessi mill-partijiet interessati ġew ikkunsidrati u tqiesu fejn xieraq f’dan ir-Regolament.

(58) Il-Grupp IRNC afferma li d-drittijiet tad-difiża tiegħu nkisru minħabba li ma ngħatax biżżejjed żmien sabiex iħejji l-kummenti dwar id-divulgazzjoni finali. Bi tweġiba għal dan, il-Kummissjoni enfasizzat li l-Grupp IRNC inizjalment ingħata skadenza ta’ 18-il jum sabiex jikkummenta, li hija ferm itwal mill-perjodu ta’ żmien legali ta’ 10 ijiem li l-Kummissjoni hija meħtieġa tipprovdi lill-partijiet interessati mad-divulgazzjoni finali. Barra minn hekk, il-Kummissjoni tat estensjoni ta’ tlett ijiem lill-kumpanija fuq talba tagħha. Għalhekk, il-Kummissjoni qieset li l-Grupp IRNC ingħata biżżejjed żmien sabiex jissottometti l-kummenti tiegħu dwar id-divulgazzjoni finali, u l-affermazzjoni ġiet miċħuda.

(59) Il-Grupp Jindal u Jindal Indonesia talbu lill-Kummissjoni tiżgura li d-dazji kumpensatorji proposti u l-miżuri ta’ salvagwardja tal-azzar ma ġewx akkumulati, kif sar fir-Regolament anti-dumping.

(60) Dan ġie indirizzat fil-premessi (1083) u (1084).

(61) Għal raġunijiet ta’ ċertezza legali, il-Grupp Jindal u Jindal Indonesia talbu wkoll lill-Kummissjoni sabiex tinkludi r-regolament propost li jimponi dazji kumpensatorji fir-Regolament (UE) 2019/1382 (13).

(62) Il-Kummissjoni nnotat li l-Artikolu 3 diġà jindirizza l-kwistjoni tal-interazzjoni bejn id-dazji imposti skont dan ir-Regolament u d-dazji imposti skont ir-Regolament (UE) 2019/159 (14). Fl-aħħar emenda tar-Regolament (UE) 2019/1382, il-Kummissjoni diġà ħabbret li fil-futur kull Regolament li jimponi dazji anti-dumping u/jew kumpensatorji fir-rigward ta’ prodotti tal-azzar soġġetti wkoll għall-miżura ta’ salvagwardja jkun jinkludi dispożizzjonijiet speċifiċi li jipprevjenu l-applikazzjoni simultanja tagħhom mad-dazju tariffarju ta’ salvagwardja ogħla mill-kwota (15).

(63) Wara d-divulgazzjoni finali, Euranimi u LSI sostnew li jenħtieġ li l-Kummissjoni tissospendi l-miżuri skont l-Artikolu 24(4) tar-Regolament bażiku.

(64) Il-Kummissjoni rrikonoxxiet li kienet irċeviet l-informazzjoni pprovduta minn dawn il-partijiet u fakkrithom li, jekk il-Kummissjoni tqis li jkun xieraq, il-Kummissjoni tista’ tiddeċiedi li tissospendi l-miżuri meta l-kundizzjonijiet tas-suq ikunu nbidlu temporanjament sa punt li d-dannu x’aktarx li ma jerġax jibda bħala riżultat tas-sospensjoni, u meta jkun fl-interess tal-Unjoni li tagħmel dan.

2. PRODOTT IKKONĊERNAT U PRODOTT SIMILI

2.1. Il-prodott ikkonċernat

(65) Il-prodott ikkonċernat minn din l-investigazzjoni huwa prodotti tal-azzar inossidabbli llaminati ċatti, mhux maħdumin aktar ħlief illaminati fil-kiesaħ (imnaqqsin bil-kesħa), li bħalissa jaqgħu taħt il-kodiċijiet NM 7219 31 00, 7219 32 10, 7219 32 90, 7219 33 10, 7219 33 90, 7219 34 10, 7219 34 90, 7219 35 10, 7219 35 90, 7219 90 20, 7219 90 80, 7220 20 21, 7220 20 29, 7220 20 41, 7220 20 49, 7220 20 81, 7220 20 89, 7220 90 20 u 7220 90 80 u li joriġinaw mill-Indja u mill-Indoneżja. Il-kodiċijiet NM huma mogħtija biss bħala informazzjoni.

2.2. Prodott simili

(66) L-investigazzjoni wriet li dawn il-prodotti li ġejjin għandhom l-istess karatteristiċi fiżiċi, kimiċi u tekniċi bażiċi kif ukoll l-istess użi bażiċi: — il-prodott ikkonċernat; — il-prodott immanifatturat u mibjugħ fis-swieq domestiċi tal-pajjiżi kkonċernati; u — il-prodott manifatturat u mibjugħ fl-Unjoni mill-industrija tal-Unjoni.

(67) Għalhekk, il-Kummissjoni kkonkludiet li dawk il-prodotti huma prodotti simili skont it-tifsira tal-Artikolu 2(c) tar-Regolament bażiku.

2.3. Affermazzjonijiet rigward l-ambitu tal-prodott

(68) Produttur minnhom tal-Unjoni, li aġixxa wkoll bħala importatur u utent finali, talab l-esklużjoni ta’ prodotti tal-azzar inossidabbli llaminati fil-kiesaħ bil-grad 200 u 201 tal-azzar mill-ambitu tal-prodott. L-investigazzjoni stabbiliet li tali prodotti huma interkambjabbli f’dak li jirrigwarda l-karatteristiċi. Barra minn hekk, il-Kummissjoni waslet għall-konklużjoni li jekk din it-talba għall-esklużjoni tintlaqa’, dan joħloq fil-fatt piż irraġonevoli għall-awtoritajiet doganali, li jkollhom iwettqu test tal-laboratorju u jivverifikaw l-użu finali għal kull konsenja. Barra minn hekk, id-data li l-kumpanija pprovdiet fir-rigward tax-xiri tagħha ta’ prodotti bil-grad 200 u 201 tal-azzar u ta’ prodotti oħrajn mill-pajjiżi kkonċernati wriet li hija xtrat prodotti oħrajn li jaqgħu taħt l-ambitu tal-prodott tal-investigazzjoni attwali minn dawk il-pajjiżi, li min-natura tiegħu iġarrab ir-riskju ta’ kumpens inkroċjat. Barra minn hekk, għalkemm il-kumpanija tafferma li dawn il-gradi tal-azzar għandhom biss użu finali wieħed, ma jistax jiġi eskluż li dawn il-gradi tal-azzar jista’ jkollhom użi oħrajn.

(69) Għalhekk, il-Kummissjoni kkonkludiet li ma jkunx xieraq li tilqa’ din it-talba għall-esklużjoni tal-prodott u, għalhekk, ġiet miċħuda.

3. SUSSIDJAR: L-INDJA

3.1. Is-sussidji u l-programmi ta’ sussidju fi ħdan l-ambitu tal-investigazzjonijiet

(70) Fuq il-bażi tal-informazzjoni li tinsab fl-ilment, fin-Notifika ta’ bidu u fit-tweġibiet għall-kwestjonarji tal-Kummissjoni, ġie investigat l-allegat sussidjar mill-GTI permezz tas-sussidji li ġejjin: i. Trasferiment dirett u potenzjali ta’ fondi: — Finanzjament ta’ kreditu ta’ qabel id-dispaċċ u ta’ wara d-dispaċċ — Skema ta’ ugwalizzazzjoni tal-imgħax għall-finanzjament tal-esportazzjoni — Inċentivi pprovduti mill-Aġenziji ta’ Kreditu għall-Esportazzjoni — Self preferenzjali tal-iState Bank of India (“SBI”) u tal-iSteel Development Fund (“SDF”) — Għotjiet għar-Riċerka u għall-Iżvilupp (“R&Ż”) tal-SDF u tal-Ministeru tal-Azzar ii. Dħul mitluf jew mhux miġbur tal-gvern li normalment ikun dovut: — Eżenzjonijiet mid-Dazju u Skemi ta’ Remissjoni (a) L-Iskema ta’ Awtorizzazzjoni Bil-Quddiem (“AAS”) (b) L-Iskema ta’ Awtorizzazzjoni tal-Importazzjoni Mingħajr Dazju (“DFIA”) (c) Skema għar-Restituzzjoni tad-Dazji (“DDS”) (d) L-Iskema ta’ Promozzjoni tal-Esportazzjonijiet ta’ Oġġetti Kapitali (“EPCGS”) (e) L-Iskema ta’ Esportazzjoni tal-Merkanzija mill-Indja (“MEIS”) (f) Il-promozzjoni tal-esportazzjonijiet permezz ta’ eżenzjonijiet mid-dazju u mit-taxxa – Esportazzjoni Meqjusa. — Inċentivi għal Unitajiet Orjentati lejn l-Esportazzjoni (“EOU”) u Żoni Ekonomiċi Speċjali (“SEZ”) — Inċentivi tat-taxxa fuq l-introjtu iii. Il-forniment ta’ oġġetti u ta’ servizzi għal remunerazzjoni anqas minn dik adegwata (“LTAR”): — Il-provvista ta’ mineral tal-kromu għal remunerazzjoni anqas minn adegwata — Il-provvista ta’ mineral tal-ħadid għal remunerazzjoni anqas minn adegwata iv. Ix-xiri ta’ oġġetti permezz ta’ politiki dwar l-akkwist pubbliku v. L-inċentivi pprovduti minn EXIM Bank fil-forma ta’ Krediti tax-Xerrejja vi. L-inċentivi pprovduti mill-iskemi lokali ta’ sussidju tal-Istat ta’ Gujarat.

3.2. Skemi li għalihom ma rriżultatx evidenza ta’ sussidju

– Finanzjament ta’ kreditu ta’ qabel id-dispaċċ u ta’ wara d-dispaċċ

(71) L-ilmentatur afferma li l-banek Indjani jipprovdu finanzjament għall-esportazzjoni ta’ qabel id-dispaċċ lill-esportaturi li jeħtieġu ħlas għall-oġġetti mibjugħin qabel id-dispaċċ ta’ dawk l-oġġetti. Bl-istess mod, il-finanzjament għall-esportazzjoni ta’ wara d-dispaċċ huwa self li l-istituzzjonijiet finanzjarji jipprovdu lill-esportaturi. Din l-iskema hija ġestita mir-Reserve Bank of India (RBI), il-bank ċentrali tal-Indja. Ġie affermat ukoll li l-GTI, permezz tal-bank ċentrali tiegħu, jafda jew jordna lill-banek privati Indjani sabiex jipprovdu kontribuzzjoni finanzjarja fil-forma ta’ trasferiment dirett ta’ fondi (l-Artikolu 3(1)(a)(i) u l-Artikolu 3(1)(a)(iv) tar-Regolament bażiku). Sabiex jibbenefika minn dawn l-iskemi, l-esportatur kemm jeħtieġ biss li juri prova tal-esportazzjoni mingħajr ma tkun meħtieġa xi valutazzjoni tar-riskju. Għalhekk, il-benefiċċju għall-esportatur huwa d-differenza bejn ir-rata preferenzjali riċevuta b’dan il-mod u r-rata tas-suq għal self simili fl-Indja.

(72) Wieħed mill-produtturi esportaturi Indjani kien qed juża, sa ċertu punt, il-krediti ta’ qabel id-dispaċċ fil-PI.

(73) Il-kumpanija kienet qed tuża krediti ta’ qabel id-dispaċċ taħt faċilitajiet ta’ kapital operatorju (linji ta’ kreditu) miftuħin minn banek pubbliċi u privati. Ir-rata tal-imgħax applikata ġiet stabbilita f’konformità mal-kundizzjonijiet tas-suq u fil-livell mitlub minn banek pubbliċi u privati oħrajn (inklużi banek internazzjonali), li magħhom il-kumpanija kellha linji ta’ kreditu miftuħin. Ir-rata tal-imgħax kienet ibbażata fuq ir-Rata Prima ta’ Referenza ta’ Self (“BPLR”) – fil-każ ta’ krediti għall-esportazzjoni f’INR jew fuq LIBOR – fil-każ ta’ krediti għall-esportazzjoni f’USD. Fiż-żewġ każijiet, żdiedet firxa, ibbażata fuq il-valutazzjoni tal-klassifikazzjoni tal-kreditu tal-kumpanija. L-istess linji ta’ kreditu ntużaw ukoll għall-finanzjament domestiku għal terminu qasir.

(74) Iż-żewġ produtturi esportaturi Indjani ma użawx krediti tal-esportazzjoni ta’ wara d-dispaċċ matul il-PI.

(75) Bħala konsegwenza, il-Kummissjoni ma kellhiex bżonn tanalizza aktar dawn l-iskemi.

– Skema ta’ ugwalizzazzjoni tal-imgħax għall-finanzjament tal-esportazzjoni

(76) L-ilmentatur afferma li l-iskema ta’ ugwalizzazzjoni tal-imgħax (“IES”) tipprovdi lill-esportaturi b’kontribuzzjoni finanzjarja fil-forma ta’ trasferiment dirett ta’ fondi billi tipprovdi kumpens lill-mutwanti ta’ dawk l-esportaturi ekwivalenti għal 3 % sa 5 % tal-valur tal-imgħax li kieku kien ikun dovut fuq ċertu self.

(77) Iż-żewġ produtturi esportaturi Indjani ma użawx l-IES matul il-PI.

(78) Bħala konsegwenza, il-Kummissjoni ma kellhiex bżonn tinvestiga aktar din l-iskema.

– Inċentivi pprovduti mill-Aġenziji ta’ Kreditu għall-Esportazzjoni

(79) Il-GTI għandu bis-sħiħ żewġ Aġenziji ta’ Kreditu għall-Esportazzjoni: Export Credit Guarantee Corporation of India Ltd (ECGC) u Exim Bank of India. L-għan ewlieni taż-żewġ aġenziji huwa l-promozzjoni tal-esportazzjonijiet mill-Indja. L-ilmentatur afferma li l-inċentivi pprovduti minn dawn l-Aġenziji jagħtu benefiċċju lill-esportaturi minħabba li jipprovdu assigurazzjoni, garanziji ta’ kreditu, linji ta’ kreditu u krediti għall-esportazzjoni taħt kundizzjonijiet anqas stretti minn dawk fis-suq.

(80) Iż-żewġ produtturi esportaturi Indjani ma użawx garanziji ta’ kreditu, krediti għall-esportazzjoni jew linji ta’ kreditu pprovduti mill-ECGC jew minn Exim Bank.

(81) Madankollu, żewġ produtturi tal-Grupp Jindal kienu koperti minn poloz tal-assigurazzjoni tal-ECGC. Madankollu, il-Kummissjoni ma sabitx li dawn il-ftehimiet tal-assigurazzjoni kienu jiddevjaw mill-kundizzjonijiet normali tas-suq. It-tariffi tal-primjum kienu jiddependu mill-kopertura massima tat-telf, mill-pajjiżi u mix-xerrejja koperti mill-polza u l-“istorja tal-pretensjonijiet” preċedenti, jiġifieri l-profil tar-riskju tal-kumpaniji. Il-Kummissjoni vverifikat li tħallsu t-tariffi kollha tal-primjum u l-imposti kollha.

(82) Bħala konsegwenza, il-Kummissjoni ma kellhiex bżonn tinvestiga aktar din l-iskema.

– Self preferenzjali tal-iState Bank of India (“SBI”) u tal-iSteel Development Fund (“SDF”)

(83) L-ilmentatur afferma li l-GTI jipprovdi self preferenzjali speċifiku għas-settur permezz tal-iState Bank of India (SBI) u tal-iSteel Development Fund (SDF) lill-produtturi tal-azzar inossidabbli.

(84) L-SBI kien wieħed mill-banek li ta self fit-tul lill-Grupp Jindal iżda l-Kummissjoni ma sabitx li kienu speċifiċi għas-settur jew preferenzjali. Ir-rata tal-imgħax ġiet stabbilita abbażi tal-firxa tal-BLPR +. Fil-fatt, ir-rata tal-imgħax imposta mill-SBI kienet kemxejn ogħla mir-rati tal-imgħax imposti minn banek privati li jagħtu self fit-tul lill-Grupp Jindal b’durata simili.

(85) Iż-żewġ produtturi esportaturi Indjani ma rċivewx self mill-iSteel Development Fund matul il-PI.

(86) Bħala konsegwenza, il-Kummissjoni ma kellhiex bżonn tinvestiga aktar din l-iskema.

– Għotjiet għar-Riċerka u għall-Iżvilupp tal-SDF u tal-Ministeru tal-Azzar

(87) L-ilmentatur afferma li l-GTI jipprovdi lill-produtturi tal-azzar b’għotjiet għar-R&Ż permezz tal-SDF. L-għotjiet għar-R&Ż jistgħu jinkisbu wkoll direttament mill-Ministeru tal-Azzar.

(88) Iż-żewġ produtturi esportaturi Indjani ma rċevewx għotjiet għar-R&Ż fil-PI jew għotjiet li setgħu jiġu allokati għall-PI.

(89) Bħala konsegwenza, il-Kummissjoni ma kellhiex bżonn tinvestiga aktar din l-iskema.

– Eżenzjonijiet mid-Dazju u Skemi ta’ Remissjoni

(90) L-ilmentatur afferma li l-produtturi tal-prodott taħt investigazzjoni jibbenefikaw minn diversi skemi ta’ restituzzjoni tad-dazju ta’ qabel l-esportazzjoni u ta’ wara l-esportazzjoni li permezz tagħhom il-materja prima jew l-oġġetti kapitali importati jistgħu jiġu eżentati mid-dazji doganali u mit-taxxi fuq l-importazzjoni. Dawn l-iskemi jagħtu benefiċċju skont it-tifsira tal-Artikolu 3(1)(a)(ii) u 3(2) tar-Regolament bażiku lill-manifatturi esportaturi, ugwali għall-ammont ta’ dħul mitluf mill-gvern u, għalhekk, għall-ammont ta’ dazji u ta’ taxxi mhux miġburin.

(91) Kif spjegat fil-premessi (117) sa (205) aktar ’il quddiem, produttur esportatur Indjan wieħed jew it-tnejn li huma bbenefikaw minn xi wħud mill-eżenzjonijiet mid-dazju u mill-iskemi ta’ remissjoni, jiġifieri: AAS, DDS, EPCGS u MEIS.

(92) Madankollu, l-ebda wieħed miż-żewġ produtturi esportaturi ma bbenifika fil-PI mill-iskema tad-DFIA, u lanqas ma kellu tranżazzjonijiet ta’ bejgħ domestiku li ġew ikklassifikati bħala Esportazzjoni Meqjusa. Għalhekk, il-Kummissjoni ma kellhiex għalfejn tinvestiga aktar dawk l-aħħar żewġ skemi.

– Inċentivi għal Unitajiet Orjentati lejn l-Esportazzjoni (“EOU”) u Żoni Ekonomiċi Speċjali (“SEZ”)

(93) L-ilmentatur afferma li l-produtturi tal-prodott taħt investigazzjoni jibbenefikaw minn diversi inċentivi tat-taxxa li huma rreġistrati bħala EOU jew li jinsabu fl-SEZ.

(94) Madankollu, l-ebda wieħed miż-żewġ produtturi esportaturi Indjani ma ġie rreġistrat bħala EOU matul il-PI, u lanqas ma bbenefika minn xi sussidji fil-passat għall-oġġetti kapitali bħala EOU li setgħu jiġu allokati għall-PI. L-ebda wieħed miż-żewġ produtturi esportaturi Indjani ma jinsab f’SEZ ukoll.

(95) Bħala konsegwenza, il-Kummissjoni ma kellhiex bżonn tanalizza aktar dawn l-iskemi.

– Inċentivi tat-taxxa fuq l-introjtu

(96) L-ilmentatur afferma li l-produtturi tal-prodott taħt investigazzjoni jibbenefikaw minn tnaqqis fit-taxxa fuq l-introjtu u minn eżenzjonijiet li jirriżultaw minn diversi programmi, inklużi: — Rata mnaqqsa tat-taxxa fuq l-introjtu għal kumpaniji li jkunu għadhom kif ġew stabbiliti — Tnaqqis fit-taxxa fuq l-introjtu tal-kostijiet tar-R&Ż — Tnaqqis fit-taxxa fuq l-introjtu tal-profitti li jirriżultaw minn proġetti industrijali kbar (ITES) — Tnaqqis fit-taxxa fuq l-introjtu tal-profitti ta’ intrapriżi ta’ kategoriji speċjali — Tnaqqis fit-taxxa fuq l-introjtu tal-investimenti f’impjanti u f’makkinarji ġodda.

(97) Iż-żewġ produtturi esportaturi Indjani ma bbenefikawx minn xi eżenzjoni mit-taxxa fuq l-introjtu, tnaqqis jew rati tat-taxxa mnaqqsin matul il-PI.

(98) Bħala konsegwenza, il-Kummissjoni ma kellhiex bżonn tinvestiga aktar din l-iskema.

– Il-provvista ta’ mineral tal-ħadid għal remunerazzjoni anqas minn adegwata

(99) Dawn id-dazji tal-esportazzjoni, flimkien ma’ elementi oħrajn, wasslu sabiex il-GTI inkariga jew ordna lill-produtturi tal-materja prima sabiex jipprovdu inputs lill-produtturi Indjani għal remunerazzjoni anqas minn adegwata.

(100) Madankollu, l-ebda wieħed miż-żewġ produtturi esportaturi Indjani ma qed juża l-mineral tal-ħadid fil-proċess tal-produzzjoni tiegħu. Għalhekk, il-Kummissjoni ma kellhiex bżonn tinvestiga aktar din l-iskema.

– Ix-xiri ta’ oġġetti permezz ta’ politiki dwar l-akkwist pubbliku

(101) L-ilmentatur afferma li l-GTI appoġġa l-industrija Indjana tal-azzar inossidabbli llaminat fil-kiesaħ permezz tal-akkwist pubbliku. Ġie ddikjarat li l-aġenziji tal-gvern huma obbligati jużaw perċentwal minimu ta’ azzar u ta’ ħadid Indjani fl-akkwist tagħhom (bejn 15 % u 50 %). Barra minn hekk, meta offerent barrani joffri l-orħos prezz, jista’ jikseb biss sa nofs il-kwantità tal-ordni. Il-parti l-oħra trid tingħata lil fornitur lokali li jkun jista’ joffri prezz fi ħdan medda ta’ 20 % ogħla mill-prezz tal-offerent barrani. Huwa biss jekk fornitur lokali minnhom ma jkunx jista’ joffri prezz fi ħdan 20 % tal-orħos prezz (avveniment improbabbli, minħabba l-marġni wiesa’), li l-offerent barrani aktar effiċjenti jkun jista’ jikseb il-bqija tal-kuntratt.

(102) Wieħed mill-produtturi esportaturi Indjani kien qed jirbaħ offerti fil-PI fil-proċeduri ta’ akkwist pubbliku.

(103) Il-Kummissjoni vverifikat il-proċeduri ta’ akkwist u s-sejħiet għall-offerti kollha relatati mal-kumpanija Indjana inkwistjoni fil-PI. Madankollu, ma nstab l-ebda element ta’ sussidjar konkret.

(104) Is-sejħiet għall-offerti jiġu ppubblikati online, fuq is-siti web tal-unitajiet amministrattivi, tal-istituzzjonijiet jew tal-kumpaniji pubbliċi rispettivi tal-Indja (pereżempju Indian Railways) u l-kumpaniji huma liberi li jibagħtu l-offerti tagħhom. Hija prattika standard li l-volum tal-akkwist jinqasam bejn żewġ kumpaniji. Il-kumpanija, li toffri l-aktar prezz baxx, tingħata 60 % tal-akkwist u l-kumpanija li toffri t-tieni l-aktar prezz baxx, tingħata l-40 % li jifdal tal-kuntratt, bil-kundizzjoni li taġġusta l-prezz tagħha għal-livell offrut mir-rebbieħ tal-offerti. Din ir-regola tapplika wkoll jekk kumpanija waħda jew iż-żewġ kumpaniji inkwistjoni jkunu offerenti barranin.

(105) Huwa ammess li xi akkwisti huma miftuħin biss għal kumpaniji domestiċi. Madankollu, jekk il-proċedura tkun miftuħa għall-offerenti barranin, ma jkun hemm l-ebda diskriminazzjoni fil-prezz kif allegat mill-ilmentatur. Il-preferenza tal-prezz (20 %) għall-fornituri domestiċi teżisti biss fil-każ ta’ akkwisti relatati ma’ oġġetti kapitali (16).

(106) Il-Kummissjoni vverifikat li fil-proċeduri kollha ta’ akkwist mogħtijin lill-produttur Indjan tal-SSCR fil-PI, kemm jekk miftuħin għal offerenti barranin kif ukoll jekk le, il-kumpanija magħżula kienet offriet l-aktar prezz baxx jew, bħala kumpanija bit-tieni l-aħjar offerta, kellha taġġusta l-prezz tagħha għall-aktar prezz baxx offrut.

(107) Wara d-divulgazzjoni finali, l-ilmentatur afferma li l-esklużjoni tal-offerenti barranin minn xi wħud mill-proċeduri ta’ akkwist wasslet għal kompetizzjoni mnaqqsa u, għalhekk, irriżultat fi prezzijiet ġenerali ogħla, li kienu ekwivalenti għal kontribuzzjoni finanzjarja permezz tax-xiri ta’ oġġetti b’remunerazzjoni aktar minn adegwata.

(108) Barra minn hekk, l-ilmentatur osserva li bl-esklużjoni tal-importazzjonijiet minn ċerti sejħiet għall-offerti, ir-regoli Indjani dwar l-akkwist pubbliku jiggarantixxu ċerti volumi tax-xiri għall-produtturi Indjani, li minnhom infushom jagħtuhom benefiċċju.

(109) Il-Kummissjoni taqbel li l-esklużjoni ta’ offerenti barranin potenzjalment tnaqqas il-kompetizzjoni u tista’ twassal għall-ħolqien ta’ suq għall-offerenti domestiċi biss. Madankollu, il-volumi mibjugħin mill-Grupp Jindal permezz tal-aġġudikazzjoni ta’ offerti pubbliċi kienu negliġibbli fl-isfond tal-bejgħ domestiku totali tal-kumpanija fil-PI. Barra minn hekk, fl-analiżi tal-proċeduri ta’ akkwist aġġudikati lill-produttur Indjan tal-SSCR fil-PI, il-Kummissjoni ma nnutatx differenzi sostanzjali fil-livelli tal-prezzijiet bejn l-offerti rebbieħa f’sejħiet għall-offerti miftuħin għall-kumpaniji barranin u dawk li ma pparteċipawx fihom. B’riżultat ta’ dan, f’dan il-każ partikolari, il-Kummissjoni ma sabet l-ebda benefiċċju materjali skont it-tifsira tal-Artikolu 3(1)(b) tar-Regolament bażiku.

– L-inċentivi pprovduti minn EXIM Bank fil-forma ta’ Krediti tax-Xerrejja

(110) L-ilmentatur afferma li Exim Bank joffri Linji ta’ Kreditu u Kreditu tax-Xerrejja. Dawk l-inċentivi huma pprovduti mhux lill-esportaturi iżda lill-gvernijiet barranin, lill-banek għall-iżvilupp barrani u lill-istituzzjonijiet finanzjarji barranin, lill-banek kummerċjali barra mill-pajjiż jew lil entitajiet oħrajn. Il-finanzjament jippermettilhom jixtru mingħand esportaturi Indjani b’termini ta’ kreditu differit.

(111) L-ebda bejgħ ta’ esportazzjoni tal-produtturi esportaturi taħt investigazzjoni matul il-PI ma kien kopert mil-linji ta’ kreditu jew mill-kreditu tax-xerrejja ta’ Exim Bank.

(112) Bħala konsegwenza, il-Kummissjoni ma kellhiex bżonn tanalizza aktar dawn l-iskemi.

– L-inċentivi pprovduti mill-iskemi lokali ta’ sussidju tal-Istat ta’ Gujarat

(113) L-ilmentatur afferma li, minbarra s-sussidji mogħtijin mill-GTI, uħud mill-produtturi tal-SSCR jistgħu jibbenefikaw minn skemi ta’ sussidju fil-livell tal-Istat ipprovduti mill-Gvern ta’ Gujarat (GTG). L-ilment jelenka erba’ skemi lokali: — Skema għal Inċentiv għall-Industriji 2016-2021, li tipprovdi inċentiv fiskali għal kumpaniji ġodda li jiftħu f’Gujarat. — L-iskema ta’ remissjoni tal-VAT ta’ Gujarat: intrapriża ta’ Gujarat tista’ tirkupra l-VAT imħallsa fuq l-inputs mixtrijin tagħha fil-forma ta’ kreditu tat-taxxa fuq ix-xiri. — L-Att dwar iż-Żona Ekonomika Speċjali: Eżenzjonijiet mit-taxxa għat-taxxa tal-boll u għat-tariffa tar-reġistrazzjoni. — Eżenzjoni mit-taxxa għat-Taxxi fuq il-Bejgħ u għal Taxxi Oħrajn tal-Istat fuq ix-Xiri ta’ Inputs għall-SEZ jew għal unità fi ħdan l-SEZ.

(114) Wieħed biss mill-produtturi esportaturi Indjani taħt investigazzjoni jinsab fl-Istat ta’ Gujarat u jista’ potenzjalment juża l-iskemi ta’ sussidju lokali elenkati hawn fuq. Madankollu, il-kumpanija ma nstabet li bbenefikat minn ebda waħda minn dawn l-iskemi fil-PI.

(115) Bħala konsegwenza, il-Kummissjoni ma kellhiex bżonn tanalizza aktar dawn l-iskemi.

– Tnaqqis mill-boll tal-elettriku (Gvern ta’ Gujarat)

(116) Il-Kummissjoni sabet li produttur esportatur wieħed uża din il-miżura matul il-PI. Madankollu, peress li deher li l-benefiċċju mogħti lil din il-kumpanija kien negliġibbli (0,02 %), il-Kummissjoni ddeċidiet li ma tinvestigax din il-miżura ulterjorment.

3.3. Skemi li fihom instabet evidenza ta’ sussidjar

3.3.1. Eżenzjoni mid-dazju u skemi ta’ remissjoni

(117) L-iskemi AAS, EPCGS u MEIS huma bbażati fuq il-Foreign Trade (Development and Regulation) Act 1992 (Nru 22 tal-1992) li daħal fis-seħħ fis-7 ta’ Awwissu 1992 (“l-Att dwar il-Kummerċ Barrani”). L-Att dwar il-Kummerċ Barrani jawtorizza lill-GTI sabiex joħroġ notifiki dwar il-politika tal-esportazzjoni u tal-importazzjoni. Dawn huma miġburin fil-qosor fid-dokumenti tal-“Politika tal-Kummerċ Barrani”, li normalment jinħarġu mill-Ministeru tal-Kummerċ kull ħames snin u jiġu aġġornati b’mod regolari.

(118) Id-dokument tal-Politika tal-Kummerċ Barrani relevanti għall-PI huwa l-Politika dwar il-Kummerċ Barrani 2015-20 (“FTP 2015-20”). Il-GTI jistabbilixxi wkoll il-proċeduri li jirregolaw l-FTP 2015-20 f’“Handbook of Procedures, 2015-20” (“HOP 2015-20”).

(119) L-iskema DDS hija bbażata fuq it-taqsima 75 tal-Customs Act tal-1962, fuq it-taqsima 37 tas-Central Excise Act tal-1944, fuq it-taqsimiet 93A u 94 tal-Financial Act tal-1994 u fuq il-Customs, Central Excise Duties and Service Tax Drawback Rules tal-1995. Ir-rati ta’ restituzzjoni huma ppubblikati fuq bażi regolari.

(120) Bħala rimarka ġenerali, huwa nnotat li l-Kummissjoni ma setgħetx tiffinalizza fi żmien raġonevoli kontroverifika mill-bogħod ta’ ċerti dokumenti relatati ma’ tranżazzjonijiet ta’ esportazzjoni/importazzjoni fi ħdan qafas tal-iskemi ta’ restituzzjoni tad-dazji deskritti f’din is-subtaqsima, kif mitlub u miftiehem matul l-RCC. F’dan ir-rigward, il-Kummissjoni użat l-aħjar fatti disponibbli f’każ ta’ diskrepanzi li nstabu bejn iċ-ċifri rrapportati mill-kumpaniji u mill-GTI, fuq il-bażi tal-Artikolu 28(3) tar-Regolament bażiku.

(121) Wara d-divulgazzjoni finali, wieħed mill-produtturi esportaturi Indjani afferma li l-iskop tal-iskemi AAS, DDS u MEIS huwa li jinnewtralizzaw id-dazji doganali li l-kumpanija tħallas fuq l-importazzjonijiet tal-materja prima użata fil-prodotti esportati u, għalhekk, dawn it-tliet skemi ma jagħtux benefiċċju lill-kumpanija.

(122) Madankollu, għall-kuntrarju ta’ din id-dikjarazzjoni, il-benefiċċji riċevuti mill-kumpaniji taħt l-iskemi DDS u MEIS ma għandhom l-ebda rabta diretta mad-dazji dovuti fuq l-importazzjonijiet tal-materja prima użata mill-kumpanija fil-prodotti esportati.

(123) Fil-każ tal-iskema DDS, kumpanija esportatriċi tirċievi pagamenti fi flus, li jkunu marbutin biss bil-valur FOB tal-esportazzjonijiet tagħha. Il-kumpanija inkwistjoni ma hijiex meħtieġa timporta materja prima.

(124) Fil-każ tal-iskema MEIS, produttur esportatur jirċievi skripts li jistgħu jinbiegħu fis-suq jew jintużaw sabiex jikkumpensaw id-dazji futuri dovuti fuq l-importazzjoni, iżda dan il-kumpens ma huwiex limitat għall-materja prima użata fil-produzzjoni tal-prodotti esportati li għalihom jiġu riċevuti skripts tal-MEIS. B’hekk, skripts tal-MEIS jistgħu jintużaw sabiex jikkumpensaw għal kwalunkwe dazju fuq l-importazzjoni dovut, inklużi d-dazji fuq l-importazzjoni li jikkonċernaw oġġetti kapitali. Dawn jistgħu jissarrfu wkoll anki jekk il-kumpanija ma tkun qed timporta xejn.

(125) Fil-każ tal-iskema AAS biss hemm rabta diretta bejn l-eżenzjoni mid-dazji fuq l-importazzjoni fuq il-materja prima importata mill-kumpanija u l-prodotti esportati. Għalhekk, il-Kummissjoni ma tittrattax l-eżenzjoni mid-dazju bħala benefiċċju għall-kumpanija, dment li din tal-aħħar tkun tista’ turi l-konsum attwali tal-materja prima importata skont l-AAS fil-produzzjoni tal-prodotti finali esportati.

– L-Iskema ta’ Awtorizzazzjoni Bil-Quddiem (“AAS”)

(126) Il-Kummissjoni stabbiliet li produttur esportatur Indjan minnhom uża l-AAS matul il-PI.

(a) Bażi ġuridika

(127) Id-deskrizzjoni dettaljata tal-iskema tinsab fil-paragrafi 4.03 sa 4.24 tal-FTP 2015-20 u tal-FTP 2015-20 aġġornata u fil-kapitoli 4.04 sa 4.52 tal-HOP 2015-20 aġġornata.

(b) Eliġibbiltà

(128) L-AAS tikkonsisti f’sitt subskemi, kif deskritti f’iktar dettall fit-taqsima li ġejja. Dawk is-subskemi jvarjaw, fost l-oħrajn fl-ambitu tal-eliġibilità. Il-manifatturi-esportaturi u n-negozjanti-esportaturi “marbuta ma’” manifatturi ta’ sostenn huma eliġibbli għall-esportazzjonijiet fiżiċi tal-AAS u għas-subskemi ta’ rekwiżiti annwali tal-AAS. Il-manifatturi-esportaturi li jfornu lill-esportatur finali huma eliġibbli għall-AAS għall-provvisti intermedji. Kuntratturi ewlenin li jfornu lill-kategoriji ta’ “esportazzjoni meqjusa” msemmijin fil-paragrafu 7.02 tal-FTP 2015-20, bħal fornituri ta’ unità orjentata lejn l-esportazzjoni (“EOU”), huma eliġibbli għas-subskema tal-esportazzjoni meqjusa tal-AAS. Eventwalment, fornituri intermedji għall-manifatturi-esportaturi huma eliġibbi għal benefiċċji ta’ “esportazzjoni meqjusa” skont is-subskemi tal-Ordni għar-Rilaxx bil-Quddiem u tal-Ittra ta’ kreditu interna wara l-oħra.

(c) Implimentazzjoni prattika

(129) L-AAS tista’ tinħareġ fis-sitwazzjonijiet deskritti hawn taħt.

(130) Esportazzjonijiet fiżiċi: Din hija s-subskema ewlenija. Tippermetti l-importazzjoni mingħajr dazju ta’ materjali tal-input għall-produzzjoni ta’ prodott finali speċifiku esportat. “Fiżiċi” f’dan il-kuntest tfisser li l-prodott għall-esportazzjoni jrid iħalli t-territorju Indjan. Permess għall-importazzjoni u obbligu għall-esportazzjoni inkluż it-tip ta’ prodott esportat huma speċifikati fil-liċenzja.

(131) Rekwiżit annwali: Tali awtorizzazzjoni ma hijiex marbuta ma’ prodott speċifiku esportat, iżda ma’ grupp ta’ prodotti usa’ (eż. prodotti kimiċi u dawk relatati). Id-detentur tal-liċenzja jista’ – sa ċertu limitu tal-valur stabbilit mill-prestazzjoni tal-esportazzjoni preċedenti tiegħu – jimporta mingħajr dazju kwalunkwe input li għandu jintuża fil-manifattura ta’ kwalunkwe wieħed mill-oġġetti li jaqgħu taħt tali grupp ta’ prodotti. Jista’ jagħżel li jesporta kwalunkwe prodott li jirriżulta li jaqa’ taħt il-grupp ta’ prodotti billi juża tali materjal eżentat mid-dazju.

(132) Provvisti intermedji: Din is-subskema tkopri l-każijiet meta żewġ manifatturi jkunu beħsiebhom jipproduċu prodott wieħed għall-esportazzjoni u jaqsmu l-proċess tal-produzzjoni. Il-manifattur-esportatur li jipproduċi l-prodott intermedju jista’ jimporta materjali ta’ input mingħajr dazju u jista’ jikseb għal dan l-għan AAS għal provvisti intermedji. L-esportatur finali jiffinalizza l-produzzjoni u huwa obbligat jesporta l-prodott lest.

(133) Esportazzjonijiet meqjusin: Din is-subskema tippermetti lil kuntrattur ewlieni jimporta inputs mingħajr dazju li huma meħtieġa fil-manifattura ta’ oġġetti li għandhom jinbiegħu bħala “esportazzjonijiet meqjusin”. Skont il-GTI, l-esportazzonijiet meqjusin jirreferu għal dawk it-tranżazzjonijiet li fihom l-oġġetti fornuti ma jħallux il-pajjiż. Numru ta’ kategoriji tal-provvista huma meqjusin bħala esportazzjonijiet meqjusin dment li l-oġġetti jkunu mmanifatturati fl-Indja, eż. provvista ta’ oġġetti lejn EOU jew lejn kumpanija li tinsab f’żona ekonomika speċjali (“SEZ”).

(134) L-Ordni għar-Rilaxx bil-Quddiem (“ARO”): Id-detentur tal-AAS li jkun biħsiebu jġib l-inputs minn sorsi indiġeni, minflok b’importazzjoni diretta, għandu l-għażla li jġibhom permezz ta’ AROs. F’tali każijiet, l-Awtorizzazzjonijiet bil-Quddiem jiġu vvalidati bħala AROs u jiġu approvati lill-fornitur domestiku mal-konsenja tal-oġġetti speċifikati fihom. L-approvazzjoni tal-ARO tintitola lill-fornitur domestiku għall-benefiċċji ta’ esportazzjoni meqjusa kif speċifikati fil-paragrafu 7.03 tal-FTP 2015-20 (jiġifieri AAS għal provvisti intermedji/esportazzjoni meqjusa, restituzzjoni ta’ dazju mħallas fuq esportazzjonijiet meqjusin u rifużjoni tad-dazju tas-sisa terminali). Il-mekkaniżmu ARO jirrifondi t-taxxi u d-dazji lill-fornitur minflok ma jirrifondihom lill-esportatur finali fil-forma ta’ restituzzjoni/rifużjoni tad-dazji. Ir-rifużjoni tat-taxxi/tad-dazji hija disponibbli kemm għall-inputs domestiċi kif ukoll għall-inputs importati.

(135) Ittra ta’ kreditu interna wara l-oħra: Din is-subskema tkopri għal darb’oħra l-provvisti indiġeni lil detentur tal-Awtorizzazzjoni bil-Quddiem. Id-detentur ta’ Awtorizzazzjoni bil-Quddiem jista’ javviċina bank sabiex jiftaħ ittra ta’ kreditu interna favur fornitur domestiku. L-awtorizzazzjoni tiġi vvalidata mill-bank għall-importazzjoni diretta, b’konnessjoni biss mal-valur u mal-volum tal-oġġetti miġjubin minn sorsi domestiċi minflok ma jkunu importati. Il-fornitur domestiku jkun intitolat għall-benefiċċji tal-esportazzjoni meqjusa kif stabbiliti fil-paragrafu 7.03 tal-FTP 2015-20 (jiġifieri AAS għal provvisti intermedji/esportazzjoni meqjusa, restituzzjoni tad-dazju mħallas fuq esportazzjonijiet meqjusin u rifużjoni tad-dazju tas-sisa terminali).

(136) Il-Kummissjoni sabet li produttur esportatur minnhom li juża l-iskema kiseb konċessjonijiet skont l-ewwel subskema, jiġifieri esportazzjonijiet fiżiċi tal-AAS matul il-PI. Għalhekk, ma huwiex neċessarju li tiġi stabbilita l-kumpensabilità tas-subskemi mhux użati li jifdal.

(137) Għal skopijiet ta’ verifika mill-awtoritajiet Indjani, detentur ta’ Awtorizzazzjoni bil-Quddiem huwa legalment obbligat iżomm “kont veru u propju tal-konsum u tal-utilizzazzjoni ta’ oġġetti importati mingħajr dazju/akkwistati domestikament” f’format speċifikat (il-kapitolu 4.51 u l-Appendiċi 4H 2015-20), jiġifieri reġistru tal-konsum attwali. Dan ir-reġistru jrid jiġi verifikat minn kontabilist estern awtorizzat/kontabilist tal-kostijiet u x-xogħlijiet li joħroġ ċertifikat li jiddikjara li r-reġistri stabbiliti u r-rekords rilevanti ġew eżaminati u li l-informazzjoni fornita skont l-Appendiċi 4H hija vera u korretta f’kull aspett.

(138) Fir-rigward tas-subskema użata matul il-PI mill-kumpanija kkonċernata, jiġifieri l-esportazzjonijiet fiżiċi, il-konċessjoni għall-importazzjoni u l-obbligu għall-esportazzjoni huma ffissati fil-volum u fil-valur mill-GTI u huma ddokumentati fuq l-Awtorizzazzjoni. Barra minn hekk, fil-mument tal-importazzjoni u tal-esportazzjoni, it-tranżazzjonijiet korrispondenti għandhom jiġu ddokumentati mill-Uffiċjali tal-Gvern fuq l-Awtorizzazzjoni. Il-volum tal-importazzjonjiet permessi skont l-AAS huwa ddeterminat mill-GTI fuq il-bażi ta’ Normi Standard ta’ Input Output (“SIONs”) li jeżistu għall-biċċa l-kbira tal-prodotti inkluż il-prodott taħt investigazzjoni.

(139) Il-materjali importati sabiex jintużaw bħala input ma humiex trasferibbli u għandhom jintużaw sabiex jinħadem il-prodott għall-esportazzjoni li jirriżulta. L-obbligu għall-esportazzjoni jrid jiġi ssodisfat fil-limitu ta’ żmien stipulat wara l-ħruġ tal-liċenzja (18-il xahar b’żewġ estensjonijiet possibbli ta’ 6 xhur kull wieħed).

(140) Ma hemm l-ebda rabta mill-qrib bejn l-inputs importati u l-prodotti lesti esportati. Il-materjali tal-input eliġibbli jistgħu jiġu importati u jintużaw ukoll għal prodotti differenti mill-prodott taħt investigazzjoni. Barra minn hekk, il-liċenzji għal diversi prodotti jistgħu jiġu kkombinati flimkien. Dan ifisser li l-esportazzjonijiet bil-liċenzja tal-AAS ta’ prodott wieħed jistgħu jawtorizzaw importazzjonijiet mingħajr dazju ta’ inputs bil-liċenzja tal-AAS għal prodott ieħor.

(141) L-investigazzjoni wriet li l-ebda waħda mil-liċenzji tal-AAS li ntużaw mill-produttur esportatur ma ngħalqet. Għalhekk, il-esportatur produttur ma setax juri xi appendiċi 4H għal-liċenzji tal-AAS tiegħu. Barra minn hekk, il-produttur esportatur ammetta li r-reġistru tal-konsum tiegħu ma jippermettix li jiġi stabbilit il-konsum attwali tal-materja prima importata u li dan jintrabat mal-prodotti finali mmanifatturati u esportati. Jenħtieġ li jiġi nnotat li l-produttur inkwistjoni huwa integrat vertikalment f’diversi livelli: fl-istadju nru 1: il-produzzjoni tal-kokk u tal-ferrokromu fl-istadju nru 2: il-produzzjoni tal-azzar inossidabbli likwidu fl-istadju nru 3: il-produzzjoni tal-lastri fl-istadju nru 4: il-produzzjoni ta’ kojls illaminati fis-sħana fl-istadju nru 5: il-produzzjoni ta’ prodotti ċatti llaminati fil-kiesaħ (il-prodott ikkonċernat) u l-materja prima importata tintuża fl-istadju nru 2 fejn titħallat ma’ materja prima prodotta fl-istadju nru 1 jew mixtrija domestikament.

(d) Konklużjoni dwar l-AAS

(142) L-eżenzjoni mid-dazji fuq l-importazzjoni hija sussidju skont it-tifsira tal-Artikolu 3(1)(a)(ii) u l-Artikolu 3(2) tar-Regolament bażiku, jiġifieri din tikkostitwixxi kontribuzzjoni finanzjarja tal-GTI peress li tnaqqas id-dħul mid-dazju li kieku kien ikun dovut u tagħti benefiċċju lill-esportatur investigat peress li ttejjeb il-likwidità tiegħu.

(143) Barra minn hekk, l-esportazzjonijiet fiżiċi tal-AAS jiddependu fil-liġi fuq il-prestazzjoni tal-esportazzjoni, u għalhekk meqjusin bħala speċifiċi u kumpensabbli skont il-punt (a) tal-ewwel subparagrafu tal-Artikolu 4(4) tar-Regolament bażiku. Mingħajr impenn ta’ esportazzjoni, kumpanija ma tistax tikseb benefiċċji taħt din l-iskema.

(144) Is-subskema li ntużat f’dan il-każ ma tistax titqies bħala sistema ta’ restituzzjoni tad-dazju jew sistema ta’ restituzzjoni b’sostituzzjoni permissibbli skont it-tifsira tal-Artikolu 3(1)(a)(ii) tar-Regolament bażiku. Din ma tikkonformax mar-regoli stabbiliti fl-entrata (i) tal-Anness I, fl-Anness II (definizzjoni u regoli għar-restituzzjoni) u fl-Anness III (definizzjoni u regoli għar-restituzzjoni b’sostituzzjoni) tar-Regolament bażiku. Il-GTI ma applikax sistema jew proċedura ta’ verifika b’mod effettiv sabiex jikkonferma jekk l-inputs ġewx ikkonsmati fil-produzzjoni tal-prodott esportat u f’liema ammonti (l-Anness II(4) tar-Regolament bażiku u, fil-każ ta’ skemi ta’ restituzzjoni b’sostituzzjoni, l-Anness III(II)(2) tar-Regolament bażiku). Huwa kkunsidrat ukoll li l-SIONs għall-prodott taħt investigazzjoni ma kinux preċiżi biżżejjed u li fihom infushom, dawk l-SIONs ma jistgħux jikkostitwixxu sistema ta’ verifika tal-konsum attwali peress li t-tfassil ta’ dawk in-normi standard ma jippermettix li l-GTI jivverifika bi preċiżjoni suffiċjenti x’ammonti ta’ inputs ġew ikkonsmati fil-produzzjoni tal-esportazzjoni. Barra minn hekk, il-GTI ma għamilx eżami ulterjuri bbażat fuq l-inputs attwali involuti, għalkemm dan ikollu jsir fin-nuqqas ta’ sistema ta’ verifika applikata b’mod effettiv (l-Anness II(5) u l-Anness III(II)(3) tar-Regolament bażiku).

(145) Għalhekk, is-subskema hija kumpensabbli.

(e) Il-kalkolu tal-ammont tas-sussidju

(146) Fin-nuqqas ta’ sistemi permessi ta’ restituzzjoni tad-dazji u tan-nuqqas tal-possibbiltà ta’ verifika tar-rata tal-konsum attwali tal-inputs rilevanti, l-ammont totali ta’ dazji doganali mitlufin (dazju doganali bażiku u ċess doganali) jitqies bħala remissjoni żejda li tkun tikkostitwixxi sussidju kumpensabbli f’konformità mal-Artikolu 3(1)(a)(ii) tar-Regolament bażiku.

(147) Il-produttur esportatur ġie informat bl-intenzjonijiet tal-Kummissjoni li tapplika l-Artikolu 28 tar-Regolament bażiku u bl-aħjar fatti disponibbli f’dan ir-rigward bl-Ittra tat-22 ta’ Novembru 2021.

(148) Għall-kuntrarju ta’ affermazzjonijiet ulterjuri tal-kumpanija li metodoloġija bħal din tal-kalkolu tal-benefiċċju skont l-AAS hija devjazzjoni mill-prattika preċedenti tal-Kummissjoni u hija bbażata fuq sempliċi suppożizzjonijiet u inferenzi, huwa mtenni li l-kumpanija ma pprovdiet l-ebda data li tkun tippermetti l-kalkolu tar-remissjoni żejda attwali.

(149) F’konformità mal-Artikolu 7(1)(a) tar-Regolament bażiku, it-tariffi mġarrbin mill-kumpanija sabiex tikseb is-sussidju tnaqqsu mill-ammont totali tas-sussidju fejn ġie affermat.

(150) F’konformità mal-Artikolu 7(2) tar-Regolament bażiku, jenħtieġ li r-remissjoni żejda tiġi allokata fuq il-fatturat totali mill-esportazzjoni bħala denominatur xieraq, minħabba li s-sussidju huwa kontinġenti għall-prestazzjoni tal-esportazzjoni.

(151) Ir-rata ta’ sussidju stabbilita fir-rigward ta’ din l-iskema matul il-PI kienet tammonta għal 0,05 %.

(152) Wara d-divulgazzjoni finali, il-produttur esportatur Indjan inkwistjoni tenna l-affermazzjonijiet tiegħu fir-rigward tal-applikazzjoni mhux ġustifikata tal-Artikolu 28 tar-Regolament bażiku u l-metodoloġija tal-kalkolu tal-benefiċċju tal-kumpanija skont din l-iskema użata mill-Kummissjoni.

(153) Madankollu, ma ġie ppreżentat l-ebda argument ġdid. Huwa mfakkar li l-Kummissjoni ma kellha l-ebda għażla oħra għajr li tirreferi għall-aħjar fatti disponibbli, peress li l-kumpanija ma pprovdiet l-ebda data li tippermetti l-kalkolu standard tar-remissjoni żejda skont din l-iskema. Fi kwalunkwe każ, filwaqt li titqies ir-rata tas-sussidju stabbilita, kif indikat fil-premessa (151) aktar ’il fuq, il-Kummissjoni ddeċidiet li ma tikkumpensax għall-benefiċċju negliġibbli mogħti lill-Grupp Jindal skont l-AAS.

– Skema għar-Restituzzjoni tad-Dazji (“DDS”)

(154) Il-Kummissjoni stabbiliet li produttur esportatur Indjan minnhom uża d-DDS matul il-PI.

(a) Bażi ġuridika

(155) Il-bażi ġuridika applikabbli matul il-perjodu ta’ investigazzjoni tar-rieżami kienet ir-Regoli ta’ Restituzzjoni tad-Dazji tad-Dwana u tas-Sisa Ċentrali tal-1995 (“ir-Regoli tad-DDS tal-1995”), kif emendati fl-2006 (17) u mbagħad issostitwiti mir-Regoli ta’ Restituzzjoni tad-Dazji tad-Dwana u tas-Sisa Ċentrali tal-2017 (18) (“ir-Regoli tal-2017”) li daħlu fis-seħħ fl-1 ta’ Ottubru 2017. Ir-Regola 3(2) tar-Regoli tad-DDS tal-1995 tirregola l-metodu ta’ kalkolu ta’ din l-iskema tar-restituzzjoni tad-dazju. Ir-Regola 12(1)(a)(ii) tar-Regoli tad-DDS imsemmija tirregola d-Dikjarazzjoni li l-produtturi esportaturi jeħtieġ li jippreżentaw sabiex jibbenefikaw mill-iskema. Dawn ir-Regoli baqgħu identiċi fir-Regoli tad-DDS tal-2017 u jikkorrispondu għar-Regola 3(2) u għar-Regola 13(1)(a)(ii) rispettivament.

(156) Barra minn hekk, iċ-Ċirkulari Nru 24/2001 (19) fiha struzzjonijiet speċifiċi dwar kif għandhom jiġu implimentati r-Regola 3(2) u d-Dikjarazzjoni li l-esportaturi jeħtieġ li jipproduċu skont ir-Regola 12(1)(a)(ii).

(157) Ir-Regola 4 tar-Regoli tad-DDS tal-1995 tistipula li l-Gvern Ċentrali jista’ jirrevedi l-ammont jew ir-rati iddeterminati skont ir-regola 3. Il-Gvern għamel numru ta’ modifiki, bl-aħħar dawk li rrevedew ir-rati li huma n-Notifika Nru 95/2018 – CUSTOMS u n-Notifika Nru 07/2020 – CUSTOMS. B’riżultat ta’ dan, għall-prodott taħt investigazzjoni, ir-rati tad-DDS kienu ta’ 1,8 % u ta’ 1,6 % tal-valur FOB tal-prodotti esportati, għall-ewwel u għat-tieni parti (20) tal-PI rispettivament. L-istess rati tad-DDS huma applikati għall-prodotti tal-azzar inossidabbli llaminati bis-sħana esportati mill-kumpanija Indjana inkwistjoni.

(b) Eliġibbiltà

(158) Kwalunkwe manifattur-esportatur jew negozjant-esportatur huwa eliġibbli għal din l-iskema.

(c) Implimentazzjoni prattika

(159) Skont din l-iskema, kwalunkwe kumpanija attiva fl-esportazzjoni ta’ prodotti eliġibbli hija intitolata li tirċievi ammont li jikkorrispondi għal perċentwal tal-valur FOB iddikjarat tal-prodott esportat. Ir-Regola 3(2) tar-Regoli ta’ Restituzzjoni tad-Dazji tad-Dwana u tas-Sisa Ċentrali tispeċifika kif l-ammont tas-sussidju għandu jkun ikkalkulat: “(2) Fid-determinazzjoni tal-ammont jew tar-rata ta’ restituzzjoni tad-dazji taħt din ir-regola, il-Gvern Ċentrali għandu jqis: (a) il-kwantità jew il-valur medju ta’ kull klassi jew deskrizzjoni tal-materjali li minnhom klassi partikolari ta’ merkanzija hija normalment prodotta jew manifatturata fl-Indja; (b) il-kwantità jew il-valur medju ta’ materjali importati jew ta’ materjali soġġetti għas-sisa użati għall-produzzjoni jew għall-manifattura fl-Indja fi klassi partikolari ta’ oġġetti; (c) l-ammont medju ta’ dazji mħallsa fuq materjali importati jew fuq materjali soġġetti għas-sisa użati fil-manifattura tas-semis, tal-komponenti u tal-prodotti intermedji li jintużaw fil-manifattura ta’ oġġetti; (d) l-ammont medju tad-dazji mħallsin fuq materjali moħlijin fil-proċess ta’ manifattura u ta’ aġenti katalitiċi: Sakemm kwalunkwe tali skart jew aġent katalitiku jintuża mill-ġdid f’xi proċess ta’ manifattura jew jinbiegħ, l-ammont medju tad-dazji fuq l-iskart jew aġent katalitiku użat mill-ġdid jew mibjugħa għandu jitnaqqas ukoll; (e) l-ammont medju ta’ dazji mħallas fuq materjali importati jew fuq materjali soġġetti għas-sisa li jintużaw għat-tgeżwir jew għall-ippakkjar tal-oġġetti għall-esportazzjoni; (f) kwalunkwe informazzjoni oħra li l-Gvern Ċentrali jista’ jqis relevanti jew utli għal dan l-għan.”

(160) Fi kliem ieħor, il-GTI bbaża l-ammont rimborżabbli fuq il-valuri medji tal-industrija kollha ta’ dazji doganali rilevanti mħallsin fuq materja prima importata u proporzjon ta’ konsum medju tal-industrija miġbur minn dak li l-GTI jqis bħala manifatturi rappreżentattivi tal-prodotti eliġibbli għall-esportazzjoni. Imbagħad, il-GTI jesprimi l-ammont li għandu jiġi rimborżat bħala perċentwal tal-valur medju ta’ esportazzjoni ta’ prodotti esportati eliġibbli.

(161) Il-GTI juża dan il-perċentwal sabiex jikkalkola l-ammont tar-restituzzjoni tad-dazji li l-esportaturi eliġibbli kollha huma intitolati li jirċievu. Ir-rata għal din l-iskema hija ddeterminata mill-GTI fuq bażi ta’ prodott bi prodott.

(162) Sabiex tkun eliġibbli għall-benefiċċji minn din l-iskema, kumpanija trid tesporta. Fil-mument meta d-dettalji tal-konsenja jiddaħħlu fis-Server Doganali, huwa indikat li l-esportazzjoni qed issir taħt id-DDS u l-ammont DDS huwa ffissat irrevokabbilment. Wara li l-kumpanija tat-trasport marittimu tkun ippreżentat Manifest Ġenerali tal-Esportazzjoni u l-uffiċċju doganali jkun qabbel b’mod sodisfaċenti dak id-dokument mad-data tal-polza ta’ esportazzjoni, il-kundizzjonijiet kollha jkunu ssodisfati sabiex jawtorizzaw il-ħlas tal-ammont ta’ restituzzjoni jew b’pagament dirett fuq il-kont bankarju tal-esportatur jew b’abbozz.

(163) L-esportatur għandu jipproduċi wkoll evidenza ta’ realizzazzjoni tar-rikavati mill-esportazzjoni permezz ta’ Ċertifikat ta’ Realizzazzjoni Bankarja (“BRC”). Dan id-dokument jista’ jiġi pprovdut wara li jkun tħallas l-ammont ta’ restituzzjoni iżda l-GTI se jirkupra l-ammont imħallas jekk l-esportatur jonqos milli jissottometti l-BRC fl-iskadenza mogħtija.

(164) L-ammont tar-restituzzjoni jista’ jintuża għal kwalunkwe skop u, f’konformità mal-istandards Indjani tal-kontabbiltà, l-ammont jista’ jitniżżel fuq bażi tad-dovuti bħala dħul fil-kontijiet kummerċjali, mat-twettiq tal-obbligu għall-esportazzjoni.

(165) Il-leġiżlazzjoni u l-istruzzjonijiet amministrattivi rilevanti jistipulaw li jenħtieġ li l-amministrazzjoni doganali Indjana ma teħtieġ l-ebda evidenza li l-esportatur li jitlob ir-restituzzjoni tad-dazji kellu jġarrab jew se jkollu jġarrab obbligazzjoni ta’ dazju doganali għall-importazzjonijiet tal-materja prima meħtieġa għall-manifattura tal-prodott esportat. Barra minn hekk, matul l-RCC, il-GTI kkonferma li l-kumpaniji li jġibu l-materja prima kollha domestikament xorta jibbenefikaw mir-rata sħiħa kkalkolata skont ir-Regola 3(2) imsemmija aktar ’il fuq.

(d) Konklużjoni dwar l-DDS

(166) Id-DDS tipprovdi sussidji skont it-tifsira tal-Artikolu 3(1)(a)(I) u l-Artikolu 3(2) tar-Regolament bażiku. L-hekk imsejjaħ ammont ta’ restituzzjoni tad-dazji huwa kontribuzzjoni finanzjarja mill-GTI minħabba li jieħu l-forma ta’ trasferiment dirett tal-fondi mill-GTI. Ma hemm l-ebda restrizzjoni fuq l-użu ta’ dawn il-fondi. Barra minn hekk, l-ammont tar-restituzzjoni tad-dazji jagħti benefiċċju lill-esportatur, peress li jtejjeb il-likwidità tiegħu.

(167) Ir-rata tar-restituzzjoni tad-dazji għall-esportazzjonijiet hija ddeterminata mill-GTI fuq bażi skont il-prodott. Madankollu, għalkemm is-sussidju huwa msejjaħ restituzzjoni tad-dazji, l-iskema ma għandhiex il-karatteristiċi kollha ta’ sistema ta’ restituzzjoni tad-dazji jew ta’ sistema ta’ restituzzjoni b’sostituzzjoni permessibbli skont it-tifsira tal-Artikolu 3(1)(a)(ii) tar-Regolament bażiku; l-iskema lanqas ma tikkonforma mar-regoli stabbiliti fl-entrata (I) tal-Anness I, fl-Anness II (definizzjoni u regoli għar-restituzzjoni) u fl-Anness III (definizzjoni u regoli għar-restituzzjoni b’sostituzzjoni) tar-Regolament bażiku. Il-ħlas f’kontanti lill-esportatur mahuwiex neċessarjament marbut ma’ ħlasijiet attwali ta’ dazji fuq l-importazzjoni fuq il-materja prima, u ma huwiex kreditu ta’ dazju sabiex ipatti għad-dazji fuq importazzjoni ta’ materja prima fil-passat jew fil-futur. Barra minn hekk, ma hemm l-ebda sistema jew proċedura fis-seħħ sabiex tikkonferma liema inputs huma kkonsmati fil-produzzjoni tal-prodotti għall-esportazzjoni u f’liema ammonti. Barra minn hekk, il-GTI ma għamilx eżami ulterjuri bbażat fuq l-inputs attwali involuti, għalkemm dan ikollu jsir fin-nuqqas ta’ sistema ta’ verifika applikata b’mod effettiv (l-Anness II(5) u l-Anness III(II)(3) tar-Regolament bażiku).

(168) Il-pagament mill-GTI wara l-esportazzjonijiet li jkun sar minn esportaturi huwa kontinġenti fuq il-prestazzjoni tal-esportazzjoni u, għalhekk, din l-iskema hija meqjusa bħala speċifika u kumpensabbli skont l-Artikolu 4(4)(a) tar-Regolament bażiku.

(169) Fid-dawl ta’ dan ta’ hawn fuq, ġie konkluż li d-DDS hija kumpensabbli.

(e) Il-kalkolu tal-ammont tas-sussidju

(170) F’konformità mal-Artikolu 3(2) u mal-Artikolu 5 tar-Regolament bażiku, il-Kummissjoni kkalkolat l-ammont ta’ sussidji kumpensabbli f’termini tal-benefiċċju mogħti lill-benefiċjarju, li nstab li kien jeżisti matul il-PI. F’dan ir-rigward, il-Kummissjoni stabbiliet li l-benefiċċju jingħata lill-benefiċjarju fiż-żmien meta ssir tranżazzjoni ta’ esportazzjoni skont din l-iskema. F’dan il-mument, il-GTI jkun obbligat li jħallas l-ammont tar-restituzzjoni tad-dazji, li jikkostitwixxi kontribuzzjoni finanzjarja skont it-tifsira tal-Artikolu 3(1)(a)(I) tar-Regolament bażiku. Ladarba l-awtoritajiet doganali joħorġu polza ta’ kargu tal-esportazzjoni li turi, fost l-oħrajn, l-ammont tar-restituzzjoni tad-dazji li għandu jingħata għal dik it-tranżazzjoni ta’ esportazzjoni, il-GTI ma jkollu l-ebda diskrezzjoni dwar jekk jagħtix is-sussidju.

(171) Fid-dawl ta’ dan ta’ hawn fuq, il-Kummissjoni qieset xieraq li tivvaluta l-benefiċċju skont id-DDS bħala s-somma tal-ammonti tar-restituzzjoni tad-dazji miksubin mit-tranżazzjonijiet ta’ esportazzjoni magħmulin skont din l-iskema matul il-PI. Il-Kummissjoni qieset l-ammonti ta’ restituzzjoni tad-dazji miksubin fuq it-tranżazzjonijiet ta’ esportazzjoni kollha tal-produttur esportatur Indjan peress li l-kumpanija tesporta biss il-prodott taħt investigazzjoni u l-prodotti tal-azzar inossidabbli llaminati fis-sħana, li huma semiprodotti għall-produzzjoni tal-prodott taħt investigazzjoni kopert mill-istess rati tad-DDS.

(172) F’konformità mal-Artikolu 7(2) tar-Regolament bażiku, il-Kummissjoni allokat dawn l-ammonti tas-sussidju fuq il-fatturat totali mill-esportazzjoni tal-kumpanija matul il-PI bħala d-denominatur xieraq, minħabbba li s-sussidju huwa kontinġenti fuq il-prestazzjoni tal-esportazzjoni u ma ngħatax b’referenza għall-kwantitajiet manifatturati, prodotti, esportati jew trasportati.

(173) Ir-rata ta’ sussidju stabbilita fir-rigward ta’ din l-iskema matul il-PI għall-Grupp Jindal kienet tammonta għal 1,65 %.

– L-Iskema ta’ Promozzjoni tal-Esportazzjonijiet ta’ Oġġetti Kapitali

(174) Il-Kummissjoni stabbiliet li żewġ produtturi esportaturi Indjani rċivew konċessjonijiet skont l-EPCGS, li setgħu jiġu allokati għall-prodott ikkonċernat matul il-PI.

(a) Bażi ġuridika

(175) Id-deskrizzjoni dettaljata tal-EPCGS tinsab fil-kapitolu 5 tal-FTP 2015-20 kif ukoll fil-kapitolu 5 tal-HOP 2015-20.

(b) Eliġibbiltà

(176) Il-manifatturi-esportaturi, in-negozjanti-esportaturi “marbuta ma’” manifatturi ta’ appoġġ u fornituri ta’ servizzi huma eliġibbli għal din l-iskema.

(c) Implimentazzjoni prattika

(177) Bil-kundizzjoni ta’ obbligu għall-esportazzjoni, kumpanija hija permessa timporta oġġetti kapitali (oġġetti kapitali ġodda jew użati li ma għandhomx aktar minn 10 snin) b’rata ta’ dazju mnaqqsa. Gћal dan l-gћan, il-GTI joћroġ liċenzja tal-EPCGS b’applikazzjoni u bi ħlas ta’ miżata. L-iskema tipprevedi rata ta’ dazju mnaqqsa fuq l-importazzjoni, applikabbli għall-oġġetti kapitali kollha importati b’din l-iskema. Sabiex jiġi ssodisfat l-obbligu tal-esportazzjoni, l-oġġetti kapitali importati jridu jintużaw biex jiġi prodott ċertu ammont ta’ oġġetti meqjusa għall-esportazzjoni matul perjodu partikolari. Skont l-FTP 2015-20 u l-FTP 2015-20 aġġornata, l-oġġetti kapitali jistgħu jiġu importati b’rata ta’ dazju ta’ 0 % taħt l-EPCGS. Madankollu, fil-każ ta’ oġġetti kapitali importati qabel l-2015, ir-rata ta’ dazju ta’ 3 % kienet ukoll alternattiva – f’dak il-każ, iż-żmien għat-twettiq tal-obbligu ta’ esportazzjoni kien itwal. L-obbligu għall-esportazzjoni, li jammonta għal sitt darbiet id-dazju ffrankat, irid jiġi ssodisfat fi ħdan perjodu massimu ta’ sitt snin.

(178) Id-detentur ta’ liċenzja tal-EPCGS jista’ jġib ukoll l-oġġetti kapitali lokalment. F’dan il-każ, il-manifattur indiġenu ta’ oġġetti kapitali jista’ japprofitta huwa stess mill-benefiċċju ta’ importazzjoni mingħajr dazju tal-komponenti meħtieġa għall-manifattura ta’ tali oġġetti kapitali. Alternattivament, il-manifattur indiġenu jista’ jiddikjara l-benefiċċju ta’ esportazzjoni preżunta fir-rigward tal-provvista ta’ oġġetti kapitali lil detentur tal-liċenzja tal-EPCGS.

(d) Konklużjoni dwar l-EPCGS

(179) L-EPCGS tipprovdi sussidji skont it-tifsira tal-Artikolu 3(1)(a)(ii) u l-Artikolu 3(2) tar-Regolament bażiku. It-tnaqqis tad-dazju jikkostitwixxi kontribuzzjoni finanzjarja mill-GTI, billi din il-konċessjoni tnaqqas id-dħul tal-GTI mid-dazju li kieku kien ikun dovut lilu. Barra minn hekk, it-tnaqqis tad-dazju jagħti benefiċċju lill-esportatur, minħabba li d-dazji ffrankati mill-importazzjoni jtejbu l-likwidità tal-kumpanija.

(180) Barra minn dan, l-EPCGS hija kontinġenti fil-liġi fuq il-prestazzjoni tal-esportazzjoni, billi tali liċenzji ma jistgħux jinkisbu mingħajr impenn ta’ esportazzjoni. Għalhekk, hija meqjusa speċifika u kumpensabbli skont il-punt (a) tal-ewwel subparagrafu tal-Artikolu 4(4) tar-Regolament bażiku.

(181) L-EPCGS ma tistax titqies bħala sistema ta’ restituzzjoni tad-dazji jew sistema ta’ restituzzjoni tad-dazji b’sostituzzjoni permissibbli skont it-tifsira tal-Artikolu 3(1)(a)(ii) tar-Regolament bażiku. L-oġġetti kapitali ma humiex koperti mill-ambitu ta’ tali sistemi permissibbli, kif stipulat fil-punt (I) tal-Anness I tar-Regolament bażiku, minħabba li ma jiġux ikkonsmati fil-produzzjoni tal-prodotti esportati.

(e) Il-kalkolu tal-ammont tas-sussidju

(182) L-ammont ta’ sussidji kumpensabbli ġie kkalkolat, f’konformità mal-Artikolu 7(3) tar-Regolament bażiku, fuq il-bażi tad-dazju doganali mhux imħallas fuq oġġetti kapitali importati mifruxin fuq perjodu li jirrifletti l-perjodu normali ta’ deprezzament ta’ dawn l-oġġetti kapitali fl-industrija kkonċernata. L-ammont ikkalkolat b’dan il-mod, li huwa attribwibbli għall-PI, ġie aġġustat biż-żieda tal-imgħax matul dan il-perjodu sabiex ikun rifless il-valur taż-żmien globali tal-flus. Ir-rata kummerċjali tal-imgħax matul il-perjodu tal-investigazzjoni fl-Indja kienet meqjusa xierqa għal dan il-għan.

(183) F’konformità mal-Artikolu 7(1)(a) tar-Regolament bażiku, it-tariffi mġarrbin mill-kumpaniji sabiex jiksbu s-sussidju tnaqqsu mill-ammont totali tas-sussidju fejn ġie affermat.

(184) F’konformità mal-Artikolu 7(2) u 7(3) tar-Regolament bażiku, dan l-ammont ta’ sussidju ġie allokat fuq il-fatturat ta’ esportazzjoni xieraq matul il-PI bħala d-denominatur xieraq minħabbba li s-sussidju huwa kontinġenti fuq il-prestazzjoni tal-esportazzjoni u ma ngħatax b’referenza għall-kwantitajiet manifatturati, prodotti, esportati jew trasportati. Fil-każ ta’ waħda mill-kumpaniji Indjani, il-fatturat mill-esportazzjoni tal-prodott taħt investigazzjoni ntuża bħala d-denominatur, peress li l-kumpanija tuża magni mixtrijin permezz tal-EPCGS biss għall-produzzjoni tal-prodott ikkonċernat.

(185) Wieħed mill-produtturi esportaturi Indjani talab aġġustament għall-fatturat tal-esportazzjoni użat bħala d-denominatur fil-kalkoli. Il-kumpanija argumentat li kienet għadha kif tibda l-produzzjoni fil-PI u laħqet biss 15 % tal-kapaċità tagħha. Għalhekk, il-kumpanija talbet estrapolazzjoni tal-fatturat tal-esportazzjoni tagħha sabiex jiġi kkunsidrat l-użu sħiħ tal-kapaċità tagħha.

(186) Madankollu, il-kalkolu tar-rati tas-sussidju dejjem ikun ibbażat fuq fatturati attwali. Ma jistax jiġi preżunt li wara l-fażi tal-bidu, il-kumpanija tuża l-kapaċità tagħha bis-sħiħ. Barra minn hekk, il-proporzjon ta’ qasma futura bejn il-fatturat domestiku u dak tal-esportazzjoni jkun biss spekulazzjoni. Għalhekk, din l-affermazzjoni ġiet miċħuda.

(187) Wara d-divulgazzjoni finali, il-kumpanija tenniet din l-affermazzjoni, filwaqt li enfasizzat il-fatt li l-EPCGS hija sussidju mhux rikorrenti u, għalhekk, kalkolu mingħajr aġġustament tad-denominatur ma jirriflettix b’mod korrett il-benefiċċju mogħti lill-kumpanija, li tinsab fil-fażi tal-bidu tal-operazzjonijiet.

(188) Tabilħaqq, l-EPCGS hija sussidju mhux rikorrenti u ġiet ittrattata mill-Kummissjoni bħala tali: l-ammont ta’ benefiċċju taħt l-iskema ġie allokat għall-PI filwaqt li tqies il-perjodu ta’ deprezzament tal-oġġetti kapitali inkwistjoni. Madankollu, il-Kummissjoni ma tistax taġġusta d-denominatur, billi tagħmel suppożizzjonijiet fir-rigward tal-fatturat potenzjali tal-kumpanija mill-esportazzjoni, kif diġà ġie enfasizzat fil-premessa (186) aktar ’il fuq. Għalhekk, il-metodoloġija tal-kalkolu hija kkonfermata.

(189) Ir-rata ta’ sussidju stabbilita fir-rigward ta’ din l-iskema kienet tammonta għal 5,69 % għal Chromeni u għal 0,36 % għall-Grupp Jindal kif allokat għall-PI.

– L-Iskema ta’ Esportazzjoni tal-Merkanzija mill-Indja (“MEIS”)

(190) Il-Kummissjoni stabbiliet li żewġ produtturi esportaturi Indjani użaw l-MEIS matul il-PI.

(a) Bażi ġuridika

(191) Id-deskrizzjoni dettaljata tal-MEIS tinsab fil-kapitolu 3 tal-FTP 2015-20 u tal-FTP 2015-20 aġġornata kif ukoll fil-kapitolu 3 tal-HOP 2015-20 u tal-HOP 2015-20 aġġornat.

(b) Eliġibbiltà

(192) Kwalunkwe manifattur-esportatur jew negozjant-esportatur huwa eliġibbli għal din l-iskema.

(c) Implimentazzjoni prattika

(193) Il-kumpaniji eliġibbli jistgħu jibbenefikaw mill-MEIS billi jesportaw prodotti speċifiċi lejn pajjiżi speċifiċi li huma kkategorizzati fil-Grupp A (“Swieq Tradizzjonali” inklużi l-Istati Membri kollha tal-UE), fil-Grupp B (“Swieq Emerġenti u Fokus”) u l-Grupp C (“Swieq Oħrajn”). Il-pajjiżi li jaqgħu taħt kull grupp u l-lista ta’ prodotti b’rati ta’ ppremjar korrispondenti huma speċifikati fl-Appendiċi 3B tal-HOP aġġornat.

(194) Il-benefiċċju jieħu l-forma ta’ kreditu ta’ dazju ekwivalenti għal perċentwal tal-valur FOB tal-esportazzjoni. Ir-rata tal-MEIS fil-PI kienet tammonta għal 2 % (21).

(195) Skont il-paragrafu 3.06 tal-FTP 2015-20, ċerti tipi ta’ esportazzjonijiet huma esklużi mill-iskema, eż., l-esportazzjonijiet ta’ oġġetti importati jew ta’ oġġetti ttrasbordati, l-esportazzjonijiet meqjusin, l-esportazzjonijiet ta’ servizzi u l-fatturat tal-esportazzjoni ta’ unitajiet li joperaw taħt żoni ekonomiċi speċjali/unitajiet li joperaw fl-esportazzjoni.

(196) Il-krediti tad-dazju skont l-MEIS huma liberament trasferibbli u validi għal perjodu ta’ 18-il xahar mid-data tal-ħruġ filwaqt li ċ-ċertifikati tal-krediti tad-dazju li nħarġu fl-1 ta’ Jannar 2016 jew wara din id-data għandhom ikunu validi għal perjodu ta’ 24 xahar mid-data tal-ħruġ skont il-paragrafu 3.13 tal-HOP 2015-20 aġġornat.

(197) Jistgħu jintużaw għal: (i) ħlas tad-dazji doganali fuq l-importazzjonijiet ta’ inputs jew ta’ oġġetti inklużi oġġetti kapitali, (ii) ħlas ta’ dazji tas-sisa fuq l-akkwist domestiku ta’ inputs jew ta’ oġġetti inklużi oġġetti kapitali u ħlas, (iii) ħlas tat-taxxa tas-servizzi fuq l-akkwist ta’ servizzi.

(198) Fuq is-sit web tad-Direttorat Ġenerali tal-Kummerċ Barrani trid timtela applikazzjoni online għat-talba tal-benefiċċji skont l-MEIS. Id-dokumentazzjoni rilevanti (poloz tat-tagħbija, ċertifikat ta’ realizzazzjoni bankarja u ċertifikat tal-iżbark) trid tkun mehmuża mal-applikazzjoni online. L-Awtorità Reġjonali (“RA”) rilevanti tal-GTI toħroġ il-kreditu tad-dazju wara li tagħmel skrutinju tad-dokumenti. Sakemm l-esportatur jipprovdi d-dokumentazzjoni rilevanti, l-RA ma għandha l-ebda diskrezzjoni fuq l-għoti tal-krediti tad-dazji.

(d) Konklużjoni dwar l-MEIS

(199) L-MEIS tipprovdi sussidji skont it-tifsira tal-Artikolu 3(1)(a)(ii) u l-Artikolu 3(2) tar-Regolament bażiku. Kreditu ta’ dazju tal-MEIS huwa kontribuzzjoni finanzjarja mill-GTI, billi l-kreditu eventwalment jintuża sabiex ipatti għad-dazji fuq l-importazzjoni mħallsin fuq l-oġġetti kapitali, u b’hekk inaqqas id-dħul mid-dazju tal-GTI li kieku kien irid jitħallas. Barra minn hekk, il-kreditu ta’ dazju tal-MEIS jagħti benefiċċju lill-esportatur, li ma huwiex soġġett għal ħlas ta’ dawk id-dazji fuq l-importazzjoni.

(200) Barra dan, l-MEIS hija kontinġenti fil-liġi fuq il-prestazzjoni tal-esportazzjoni, u għalhekk hija meqjusa bħala speċifika u kumpensabbli skont il-punt (a) tal-ewwel subparagrafu tal-Artikolu 4(4) tar-Regolament bażiku.

(201) Ta’ min jinnota li l-MEIS skadiet wara l-PI, mill-1 ta’ Jannar 2021. Madankollu, sa tmiem l-2021, il-kumpaniji xorta setgħu japplikaw għal skripts tal-MEIS għat-tranżazzjonijiet tal-esportazzjoni li saru fl-2020. Barra minn hekk, il-kumpaniji xorta jistgħu jużaw l-iskript tal-MEIS miksub fl-2021 sabiex jibbilanċjaw id-dazji tal-importazzjoni dovuti, sal-15 ta’ Settembru 2023. Għalhekk, il-benefiċċji taħt din l-iskema ġew riċevuti matul il-PI u se jkomplu anke wara l-impożizzjoni tal-miżuri.

(e) Il-kalkolu tal-ammont tas-sussidju

(202) F’konformità mal-Artikolu 3(2) u mal-Artikolu 5 tar-Regolament bażiku, il-Kummissjoni kkalkolat l-ammont ta’ sussidji kumpensabbli f’termini tal-benefiċċju mogħti lill-benefiċjarju, li nstab li kien jeżisti matul il-PI. F’dan ir-rigward, il-Kummissjoni stabbiliet li l-benefiċċju jingħata lill-benefiċjarju fiż-żmien meta ssir tranżazzjoni ta’ esportazzjoni skont din l-iskema. F’dan il-mument, il-GTI joħroġ kreditu ta’ dazju li huwa mniżżel fil-kotba mill-produttur esportatur bħala kont riċevibbli li jista’ jiġi kkumpensat mill-produttur esportatur fi kwalunkwe mument. Dan jikkostitwixxi kontribuzzjoni finanzjarja skont it-tifsira tal-Artikolu 3(1)(a)(ii) tar-Regolament bażiku. Ladarba l-awtoritajiet doganali joħorġu l-polza tal-esportazzjoni, il-GTI ma jkollu l-ebda diskrezzjoni dwar jekk jagħtix is-sussidju. Fid-dawl ta’ dan ta’ hawn fuq, il-Kummissjoni qieset xieraq li tivvaluta l-benefiċċju skont l-MEIS bħala s-somma tal-ammonti miksubin mit-tranżazzjonijiet ta’ esportazzjoni magħmulin skont din l-iskema matul il-PI. Il-Kummissjoni qieset l-ammonti ta’ MEIS miksubin fuq it-tranżazzjonijiet ta’ esportazzjoni kollha tal-produtturi esportaturi Indjani, peress li l-kumpaniji jesportaw biss il-prodott taħt investigazzjoni u l-prodotti tal-azzar inossidabbli llaminati fis-sħana, li huma semiprodotti għall-produzzjoni tal-prodott taħt investigazzjoni kopert mill-istess rati tal-MEIS.

(203) F’konformità mal-Artikolu 7(1)(a) tar-Regolament bażiku, it-tariffi mġarrbin mill-kumpaniji sabiex jiksbu s-sussidju tnaqqsu mill-ammont totali tas-sussidju fejn ġie affermat.

(204) F’konformità mal-Artikolu 7(2) u (3) tar-Regolament bażiku, il-Kummissjoni allokat dan l-ammont tas-sussidju fuq il-fatturat mill-esportazzjoni tal-kumpaniji matul il-PI bħala d-denominatur xieraq, minħabba li s-sussidju huwa kontinġenti fuq il-prestazzjoni tal-esportazzjoni u ma ngħatax b’referenza għall-kwantitajiet manifatturati, prodotti, esportati jew trasportati.

(205) Ir-rata ta’ sussidju stabbilita fir-rigward ta’ din l-iskema kienet tammonta għal 1,87 % għal Chromeni u għal 1,92 % għall-Grupp Jindal fil-PI.

3.3.2. Il-provvista ta’ mineral tal-kromu għal remunerazzjoni anqas minn adegwata

3.3.2.1. L-ilment u l-iskema ta’ sussidju

(206) L-ilmentatur afferma li l-GTI jiżgura tnaqqis artifiċjali tal-kostijiet tal-inputs ewlenin tal-industrija lokali billi jinduċi lill-kumpaniji tal-estrazzjoni tal-mineral tal-kromu fl-Indja permezz ta’ għadd ta’ miżuri regolatorji li jinkludu limitazzjonijiet tal-esportazzjonijiet (bħad-dazju fuq l-esportazzjoni, liċenzji tal-esportazzjoni u l-involviment ta’ Intrapriżi Kummerċjali tal-Istat fl-esportazzjonijiet) sabiex jipprovdu l-mineral tal-kromu lill-industrija downstream Indjana tal-SSCR għal remunerazzjoni anqas minn adegwata.

(207) L-ilmentatur afferma wkoll li l-GTI jikkontrolla bis-sħiħ is-settur tal-estrazzjoni minerarja fir-rigward tal-mineral tal-kromu fl-Indja. Permezz tal-liġijiet u r-regolamenti tiegħu, il-GTI jistabbilixxi min jestratta l-kromu (kumpaniji tal-estrazzjoni minerarja soġġetti għal liċenzja). Hemm ukoll sjieda tal-Istat u/jew preżenza tal-Istat fost il-kumpaniji tal-estrazzjoni minerarja. Għalhekk, il-kumpaniji tal-estrazzjoni minerarja huma vestiti b’awtorità mill-GTI sabiex isegwu l-objettivi tal-politika tal-GTI.

(208) Peress li l-mineral tal-kromu jintuża l-aktar għall-produzzjoni tal-ferrokrom, li essenzjalment jintuża fil-produzzjoni tal-azzar inossidabbli, dak il-benefiċċju ngħata lill-produtturi Indjani tal-SSCR li jipproduċu kemm il-ferrokromu kif ukoll l-azzar inossidabbli.

3.3.2.2. Bażi ġuridika

(209) Il-politika dwar l-estrazzjoni minerarja li tkopri l-mineral tal-kromu hija amministrata permezz tal-Ministeru tal-Minjieri. L-esportazzjonijiet tal-minerali huma amministrati wkoll mill-Ministeru tal-Kummerċ u tal-Industrija.

(210) Il-gvernijiet ċentrali kif ukoll dawk reġjonali għandhom rwoli vitali fl-industrija tal-estrazzjoni minerarja inkluża l-estrazzjoni tal-mineral tal-kromu, billi jistabbilixxu politiki, standards, linji gwida u kriterji nazzjonali dwar l-estrazzjoni minerarja, kif ukoll jiddeċiedu dwar il-proċeduri ta’ awtorizzazzjoni tal-estrazzjoni minerarja.

(211) Il-bażi ġuridika tar-regoli u tar-regolamenti rilevanti hija din li ġejja: — Mines and Minerals (Development and Regulation) Act, 1957 (22) — The Minerals (Evidence of Mineral Contents) Rules, 2015 (23) — The Mineral (Auction) Rules, 2015 (24) — The Mineral (Non- exclusive Reconnaissance Permits) Rules, 2015 (25) — The National Mineral Exploration Trust Rules, 2015 (26) — The Mineral (Mining by Government Company) Rules, 2015 (27) — The Mines and Minerals (Contribution to District Mineral Foundation) Rules, 2015 (28) — The Atomic Minerals Concession Rules, 2016 (29) — The Mineral Concession (other than Atomic and Hydrocarbon Energy Minerals) Rules, 2016 (30) — The Mineral Conservation & Development Rules, 2017 (31) — National Mineral Policy, 2019 (32).

3.3.2.3. Sejbiet tal-investigazzjoni

(212) Il-Kummissjoni stabbiliet li produttur esportatur Indjan integrat vertikalment tal-SSCR kien jixtri l-mineral tal-kromu domestikament għall-produzzjoni tal-ferrokrom, li dak il-produttur uża għall-produzzjoni tal-lastri, sussegwentement għall-kojls illaminati fis-sħana, u finalment għall-prodotti ċatti llaminati fil-kiesaħ.

(213) Il-maġġoranza l-kbira tax-xiri ta’ mineral tal-kromu tal-kumpanija fil-PI kien joriġina mill-Intrapriża tal-Istat (“SOE”) Odisha Mining Corporation (“OMC”). Kien hemm ukoll xiri minuri rrapportat minn żewġ kumpaniji privati allegati tal-estrazzjoni minerarja u minn kumpanija kummerċjali waħda.

(a) L-applikazzjoni tad-dispożizzjonijiet tal-Artikolu 28(1) tar-Regolament bażiku

(214) Il-Kummissjoni informat lill-GTI li jista’ jkun li jkollha bżonn tuża l-fatti disponibbli skont l-Artikolu 28(1) tar-Regolament bażiku meta teżamina l-eżistenza u l-portata tal-allegati sussidji mogħtijin lill-industrija tal-SSCR, inkluż permezz tal-forniment ta’ mineral tal-kromu għal remunerazzjoni anqas minn adegwata.

(215) Il-Kummissjoni talbet lill-GTI fil-kwestjonarju tagħha, fl-ittra ta’ defiċjenza, u matul l-RCC, sabiex jipprovdi ċerta informazzjoni relatata mal-fornituri u mal-funzjonament tas-suq domestiku tal-mineral tal-kromu fl-Indja. Dawn it-talbiet għal informazzjoni kienu jinkludu, fost l-oħrajn, mistoqsijiet dwar il-qafas legali u istituzzjonali, l-organizzazzjoni tas-suq tal-mineral tal-kromu, il-produtturi tal-mineral tal-kromu fl-Indja, il-mekkaniżmi tal-iffissar tal-prezzijiet u l-prezzijiet, kif ukoll il-parteċipazzjoni azzjonarja fil-kumpaniji.

(216) Fil-bidu, il-Kummissjoni talbet lill-GTI sabiex jgħaddi l-Appendiċi B mehmuż mal-kwestjonarju antisussidji (kwestjonarju għall-fornituri tal-mineral tal-kromu) lill-akbar 10 produtturi u distributuri tal-mineral tal-kromu, kif ukoll lil kwalunkwe produttur u distributur ieħor tal-mineral tal-kromu, li kienu jipprovdu mineral tal-kromu lill-produtturi esportaturi. L-Appendiċi B kien jikkonsisti f’dokument Word (“Appendix B_Input supplier”) u f’fajl Excel (“Appendix B - Input suppliers tables”). Ma waslet l-ebda tweġiba għall-Appendiċi B.

(217) Il-Kummissjoni, fl-ittra ta’ defiċjenza tagħha lill-GTI tal-25 ta’ Awwissu 2021, ħadet nota tal-fatt li ma kienet irċiviet l-ebda tweġiba għall-Appendiċi B tal-kwestjonarju.

(218) Matul u wara l-RCC, il-Kummissjoni informat lill-GTI li kienet għadha nieqsa l-informazzjoni relatata mal-produzzjoni u mal-konsum kumplessivi tal-mineral tal-kromu fis-suq Indjan. Il-GTI indika wkoll li ma setax jipprovdi statistika dwar il-prezzijiet dwar il-prezzijiet domestiċi tal-Indja tal-materja prima inkwistjoni. Barra minn hekk, kien għad fadal mistoqsijiet miftuħin dwar l-istruttura u l-atturi fis-suq, u jekk kinux partijiet bi sjieda Statali jew privati. Fl-aħħar nett, il-Kummissjoni kien għad għandha nieqsa l-bażi ġuridika korretta dwar id-dazji fuq l-esportazzjoni fuq il-mineral tal-kromu.

(219) Għalhekk, fit-8 ta’ Diċembru 2021 il-Kummissjoni infurmat lill-GTI li kellha l-ħsieb li jkollha tirrikorri għall-użu tal-fatti disponibbli skont l-Artikolu 28(1) tar-Regolament bażiku. Wara din l-ittra, il-GTI l-ewwel ipprovda parti żgħira ħafna mill-informazzjoni nieqsa, prinċipalment dwar l-istruttura tas-suq, is-sjieda ta’ xi wħud mill-kumpaniji tal-estrazzjoni minerarja u l-bażi ġuridika għad-dazju fuq l-esportazzjoni. Is-sottomissjoni ta’ din l-informazzjoni kienet tikkonsisti biss fi ftit paġni, li ma kellhomx evidenza ta’ sostenn. Imbagħad, il-GTI bagħat ittra addizzjonali oġġezzjonat għall-applikazzjoni tal-Artikolu 28(1) tar-Regolament bażiku b’mod ġenerali, u argumenta li jenħtieġ li l-Kummissjoni tqis l-informazzjoni addizzjonali pprovduta u, għalhekk, ma tużax il-fatti disponibbli.

(220) Bi tweġiba, il-Kummissjoni l-ewwel innotat li l-GTI kien ripetutament naqas milli jipprovdi din l-informazzjoni meta ntalab jagħmel dan matul l-investigazzjoni u li l-informazzjoni addizzjonali waslet fi stadju tard ħafna tal-investigazzjoni, u allura ma setgħetx tiġi kkunsidrata. Sadanittant, il-Kummissjoni kisbet l-informazzjoni nieqsa rilevanti dwar is-sjieda tal-kumpaniji tal-estrazzjoni minerarja u dwar id-dazji fuq l-esportazzjoni fuq il-mineral tal-kromu minn sorsi pubbliċi. Għalhekk, il-Kummissjoni sabet li l-GTI naqas milli jipprovdi l-informazzjoni neċessarja kif previst fl-ewwel sentenza tal-Artikolu 28(1) tar-Regolament bażiku u li l-informazzjoni pprovduta mill-GTI daqshekk tard fl-investigazzjoni ma setgħetx tintuża skont il-kundizzjonijiet fl-Artikolu 28(3) tar-Regolament bażiku. Fi kwalunkwe każ, il-Kummissjoni xorta kellha tikkomplementa l-ftit informazzjoni pprovduta mill-GTI b’fatti oħrajn disponibbli għall-partijiet li kienu neqsin, prinċipalment fir-rigward tal-iffissar tal-prezzijiet kif ukoll tar-rwol tal-GTI u tal-influwenza tiegħu fuq il-fornituri (inklużi l-atturi privati) fis-suq tal-mineral tal-kromu. Għalhekk, il-Kummissjoni sostniet li kellha tiddependi fuq l-Artikolu 28(1) u tirrikorri għall-użu tal-fatti disponibbli.

(221) Wara d-divulgazzjoni finali, il-GTI tenna l-pożizzjoni tiegħu li l-applikazzjoni tal-Artikolu 28 tar-Regolament bażiku ma kinitx ġustifikata, peress li kienet ġiet ipprovduta l-informazzjoni kollha mitluba mill-Kummissjoni.

(222) Madankollu, kif spjegat fid-dettalji fil-premessa (220), dik l-informazzjoni waslet għand il-Kummissjoni fi stadju tard ħafna tal-investigazzjoni jew ma kinitx kompluta. Dan kien jikkonċerna b’mod partikolari elementi kruċjali bħall-istruttura tas-suq tal-mineral tal-kromu, il-metodoloġija għall-iffissar tal-prezzijiet jew il-konsum ristrett tal-mineral tal-kromu. Għalhekk, għalkemm il-Kummissjoni użat l-informazzjoni pprovduta mill-GTI sa fejn kien possibbli, kellha wkoll tmur lura għal sorsi addizzjonali u għall-aħjar fatti disponibbli.

(b) Analiżi

(223) Sabiex tiġi stabbilita l-eżistenza ta’ sussidju kumpensabbli, iridu jkunu preżenti tliet elementi skont l-Artikoli 3 u 4 tar-Regolament bażiku: (i) kontribuzzjoni finanzjarja (ii) benefiċċju u (iii) speċifiċità (l-Artikolu 3 tar-Regolament bażiku).

(i) Kontribuzzjoni finanzjarja

Kumpaniji tal-estrazzjoni minerarja li jaġixxu bħala korp pubbliku

(224) L-investigazzjoni l-ewwel ivvalutat jekk il-GTI pprovdiex mineral tal-kromu lill-produtturi tal-azzar inossidabbli permezz ta’ kumpaniji tal-estrazzjoni minerarja li jaġixxu bħala “korp pubbliku”. L-istandard legali rilevanti u l-interpretazzjoni għal din il-valutazzjoni skont l-Artikolu 3(1)(a) u 2(b) tar-Regolament bażiku jirriżultaw mill-ġurisprudenza tad-WTO dwar “korp pubbliku”.

(225) Skont il-ġurisprudenza rilevanti tad-WTO (33), korp pubbliku huwa entità li “għandha, teżerċita jew hija vestita b’awtorità governattiva”. Trid titwettaq inkjesta tal-korp pubbliku fuq bażi ta’ każ b’każ, filwaqt li jitqiesu kif xieraq “il-karatteristiċi u l-funzjonijiet ewlenin tal-entità rilevanti”, “ir-relazzjoni mal-gvern” ta’ dik l-entità, u “l-ambjent legali u ekonomiku prevalenti fil-pajjiż li fih topera l-entità investigata”. Skont iċ-ċirkostanzi speċifiċi ta’ kull każ, l-evidenza rilevanti tista’ tinkludi: (i) evidenza li “entità, fil-fatt, teżerċita funzjonijiet governattivi”, speċjalment fejn tali evidenza “tindika prattika sostnuta u sistematika”; (ii) evidenza dwar “l-ambitu u l-kontenut tal-politiki tal-gvern relatati mas-settur li fih topera l-entità investigata”; u (iii) evidenza li gvern jeżerċita “kontroll sinifikattiv fuq entità u fuq l-imġiba tagħha”. Meta twettaq inkjesta tal-korp pubbliku, awtorità investigattiva trid “tevalwa u tagħti kunsiderazzjoni xierqa lill-karatteristiċi rilevanti kollha tal-entità” u teżamina t-tipi kollha ta’ evidenza li jistgħu jkunu pertinenti għal dik l-evalwazzjoni; meta tagħmel dan, jenħtieġ li tevita “li tiffoka esklużivament jew bla bżonn fuq kwalunkwe karatteristika waħda mingħajr ma tagħti kunsiderazzjoni xierqa lil oħrajn li jistgħu jkunu rilevanti”.

(226) Sabiex entità tiġi kkaratterizzata kif xieraq bħala korp pubbliku f’każ partikolari, jista’ jkun rilevanti li jiġi kkunsidrat “jekk il-funzjonijiet jew l-imġiba [tal-entità] ikunux ta’ tip li normalment jiġi kklassifikat bħala governattiv fl-ordni ġuridiku tal-Membru rilevanti”, u l-klassifikazzjoni u l-funzjonijiet tal-entitajiet fi ħdan il-Membri tad-WTO b’mod ġenerali. Għalhekk, jekk il-funzjonijiet jew l-imġiba tkunx ta’ tip li normalment ikun ikklassifikat